Beibel: okanisi tongo 1 Kolenti 6\n☰ 1 Kolenti 6 ◀ ▶\nFa biibisama mu paati toobi a\n1 Gaantangi! Biibisama di abi toobi mu kaba tyai dati go kuutu a lanti fu kondee, fu suku leti anda. Bika den dati na sama di á teke biibi. Ma meke sama fu Masaa Gadu seeka en gi u. 2 Bika fa u sabi, da na biibisama o yeepi Masaa Gadu kuutu goontapu na a gaan kuutu dei. Da u musu poi koti pikin kuutu a u mindii de kaba. 3 Sabi taki, wi o yeepi Masaa Gadu fu kuutu Engel*f2* seefi. Da u musu fu poi koti pikin toobi di e pasa ibii dei de. 4 Biibisama di u e si lagi fasi enke noti de seefi sa musu abi abi a koni, fu koti toobi di e pasa ibii dei de! Poti den sidon du dati, da i sa si. 5 Mi taki dati, fu gi u sen. Bika fa a gei wan kodo fusutan biibisama á de a u mindii de seefi, fu kuutu toobi di u abi enke biibiwan de? 6 Bika biibiwan e seepi taawan tyai go kuutu a lanti fu kondee fesi de. Moo ogii seefi, sama di mu koti a kuutu á de biibisama seefi.\n7 Ma, da a be ogii kaba taki, biibisama anga biibisama e abi toobi de. Bika a be sa moo bun fu gwili ogii fu taawan kuwaa na ati. Saide biibiwan á poi fudaagi ogii fu taawan de? 8 Moo ogii seefi, na yu teke fu du ogii anga taawan de. Yu e bidiigi taawan anga sani go doo taa biibiwan enke u seefi!\n9 U mu kaba koli useefi! Sabi taki, sama di e du ogii, da a ná o fende a bun di de a ini a Nyun Tii fu Masaa Gadu. Da motyo sama mu luku bun! Sama di e dini afokodeei sani tu. Sama di e suku taawan uman ofu man. Manengee di e makume pikin manpikin. Manengee di e libi anga taa manengee. 10 Fufuuman anga giiliman. Diingiman anga sama di e taki takuu fu taawan. Bidiigiman tu. Ala den sama de ná o fende a bun di de a ini a Nyun Tii fu Masaa Gadu. 11 Fosi u be teke biibi, da u be abi den takuu fasi de tu. Ma u kon wasi kiin nownow. Ne u libi kon de apaiti fasi. U kon de letiopu gi Masaa Gadu, fu di u taampu a ini a nen fu Masaa Jesesi Kelestesi anga a Apaiti Jeje fu wi Masaa Gadu.\nPawlesi soi fu wi sikin enke\n12 Bika mi ya sa taki: “Mi komoto a katibo fu ala sani. Da mi sa du ala san mi wani.” Ma ala san mi wani du á bun fu tyai wini! Libisama fasi, da takuu losutu de fu du anga sikin. Ma den á mu poi wooko enke basi a mi tapu. 13 Son sama e denki taki: “Nyanyan á be meke fi en anga bee mu wooko makandii, no?” Na so tuu! Ma den dati meke fu wan satu pisiten namo. Bika Masaa Gadu o tyai kaba gi den. Ma sikin á meke fu wooko makandii anga motyo fasi. Bika a sikin meke fu Masaa Gadu teke wooko tego. 14 Bika a ná Masaa Jesesi wawan namo Masaa Gadu poti fu weki puu a dede. A o wooko anga en taanga makiti, fu weki wi ya seefi anga wi hii sikin. 15 Soseefi, da sabi taki, ibiiwan fu wi anga Kelestesi mokisa libi. Da fa u sa teke dati tyai go mokisa anga motyo? Mi ya dati noiti o du dati, ye! 16 Bika u mu sabi fa Masaa Gadu Buku sikiifi, fu sama di miti uman anga man fasi. A taki, den tu sama de mokisa libi toon wan sikin. Na so sama di go miti anga wan motyo, mokisa libi anga en toon wan sikin tu. 17 Ma sama di mokisa libi anga Masaa, da jeje fasi, a toon wan anga Masaa tu.\n18 Da wai a pasi gi motyo fasi! Bika ala taa takuudu anga ogii nái du anga yu sikin. Ma motyo fasi dati e kai a yu sikin seefi. 19 Soseefi, i sabi taki, yu sikin na a osu pe Masaa Gadu Apaiti Jeje e tan. Bika Masaa Gadu sende en kon teke peesi de. Da yu á de fi iseefi moo. 20 Bika Kelestesi pai fi yu sikin. Na so Masaa Gadu bai en teke anga wan gaan paiman. Da a toon sani fu teke gi Masaa Gadu gaandi.


Beibel: okanisi tongo 1 Tesalonika 5\nOn yuu Masaa Jesesi o kon baka?\n1 Biibiwan! Ma fa fu den sani di o pasa fosi Masaa Jesesi kon teke wi so? Soseefi, on yuu dati o pasa? We, a á de, fu fanowdu fu piki ala dati. 2 Bika useefi sabi taki, a o doo wan dei, te fu sama membee. Dati o pasa enke fa fufuuman e kon a neti haa, fosi fu sama poti pakisei.\n3 Leti na a yuu di sama o taki: “Goontapu sidon switi, ala sani e waka moi.” Fosi den poti pakisei, da sani kon banowtu den. Da den ná o poi kibii gi a gaan banowtu enke fa bee uman á poi kibii gi a bee ati fu go meke. Ai de fi en moi moi, ma te fu a denki, da a bee musu kon nyanmi en.\n4 Ma biibiwan! U dati á mu feele! Bika u a ná sama di de a dunguu fu nái si san e pasa. Da Masaa ná o doo a u tapu haa, enke fufuuman. 5 Bika u ala anda e si sani enke sama a kiin fu dei, fu sabi san e pasa. U a ná sama a dunguu fu neti di nái si fu sabi san e pasa. Kweti!\n6 Da wi á mu libi enke sama e siibi, da a nái si sani. Na sama di á sabi Masaa Gadu tan so. Ma meke wi dati de anga ain, da poti ede bun tu. 7 Bika son sama e kai a siibi a neti. Son fu den e diingi duungu. Da den nái sabi san e pasa.\n8 Ma wi na sama di e si enke u de a kiin fu dei, fu sabi san e pasa. Da meke wi poti ede bun. Meke wi wooko anga a biibi di wi abi. Meke wi wooko anga lobi tu. Meke wi tan luku a yeepi di Masaa o tyai kon. Den sani ya sa kibii wi enke insii sani di suudati e wei fu kibii den seefi a feti.\n9 Bika wi a ná sama di Masaa Gadu ati e boon moo fu gi sitaafu. Ma a tyai yeepi puu wi a takuudu anga a sitaafu ya. Bika wi Masaa Jesesi Kelestesi teke dede a wi peesi. 10 Da te a kon baka, da biibiwan di de a libi sa tan libi anga en. Soseefi, biibiwan di dede kaba seefi o weki go libi anga en tu.\n11 We, da tan soi ala taa biibiwan anda so go doo enke fa u gwenti kaba. Da den taawan sa kisi moo taanga sikin na biibi. Soseefi, den futu sa moo taanga a ini a biibi.\nPawlesi e soi wantu taa sani moo\n12 Biibiwan! Mi wani begi u anda ete wan sani. Lesipeki den edeman di e tii u anda a ini a biibi fu Masaa. Bika den e wooko taanga fu soi u fa fu tyai useefi. 13 Gi den gaandi pasa peesi. Libi meke den si taki u lobi den, fu a wooko di den e du. Meke kwali anga toobi á de a u mindii. Ma u ati mu de switi makandii.\n14 Biibiwan! Sende lesiman a u mindii de taki, den mu wooko. Suku fu gi sama di e pantan taanga sikin. Yeepi sama di futu swaki a ini a biibi. Pasensi anga ala sowtu sama.\n15 Kenisi taki, u á suku fu pai taawan ogii fu ogii baka. Ma suku fu wooko bun anga useefi ibii yuu. Wooko so anga ala taa taa sama tu.\n16 Piisii ala yuu naamo. 17 Ná weli fu begi, ma begi naamo. 18 Da winsi san, ma tan gi Masaa Gadu daa ete. Bika na so a wani si sama di e waka a Masaa Jesesi Kelestesi baka.\n19 U á mu tei Masaa Gadu Jeje de. Ma gi en pasi fu wooko faya faya. 20 Da te apaiti takiman bali wan bosikopu, da u á mu oli dati fu soso sani. 21 Ma keli luku san komoto a Masaa Gadu, da wooko anga dati. 22 Wai a pasi gi ibii sowtu ogii naamo. 23 Meke Masaa Gadu di e switi sama meke u libi de apaiti fasi gi en. Meke u hii libi, sikin fasi doo jeje fasi wooko sondee fowtu, te wi Masaa Jesesi Kelestesi sa kon baka. 24 Masaa Gadu di kai u kon toon sama fi en, de fitoow fasi. Da ai du ala san a paamisi, meke a sa du den sani de gi u.\n25 Biibiwan! Wi dise e akisi u anda fu begi gi wi dise tu. 26 Bali ala biibiwan anda wan switi odi a ini a nen fu Masaa gi wi. 27 Mi e teke a nen fu Masaa sende u taki: “Leisi a biifi ya gi ala taa biibiwan anda.”\n28 Meke wi Masaa Jesesi Kelestesi tan teke gaan bun ati fasi namo luku u anda go doo.


Wooko anga ala den sani di Yehofa e gi u? | Wakititolen\nLEISI AINI Afrikaans Bataks (Karo) Bataks (Toba) Bauletongo Biak Bislamatongo Choltongo Dangmetongo Drehu-tongo Eksosatongo Ewetongo Fontongo Fransitongo Garifunatongo Gatongo Groenlandtongo Haiti Kriorotongo Hmong (wit) Ibantongo Ingrisitongo Italiatongo Javaans Kabiyetongo Kambodyatongo Kaqchikel (Centraal) Karen (S’gaw) Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikaondetongo Kikongotongo Kilubatongo Kimbundutongo Kisitongo Kisongetongo Kongotongo Krio Kwangalitongo Kwanyamatongo Lambatongo Laostongo Lingalatongo Lufaletongo Lundatongo Maltatongo Mambwe-Lungutongo Mamtongo Masatektongo (Huwatala) Mauritius Kriorotongo Miksetongo Misotongo Miyanmartongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Ndongatongo Ngaberetongo Ngangela Niastongo Nidebeletongo Nisematongo Nyanekatongo Okanisitongo Otetelatongo Pidgin (Kameroen) Potogisitongo Quichua (Imbabura) Seisyel-èilanti Kriorotongo Sepeditongo Sesotho (Lesotho) Setswanatongo Sibembatongo Silositongo Sinyanyatongo Spanyorotongo Sramakatongo Sulutongo Swahilitongo (Kongo) Swatitongo Syitongatongo Tahititongo Talapanektongo Totonaktongo Toyolabaltongo Tsongatongo Tsyilubatongo Tyokwetongo Tzeltaltongo Umbundutongo Urundtongo Vendatongo Walisitongo Wayuunaikitongo Welshtongo\n„Mi a Yehofa, a mi ai Gadu. A mi na a sama di e leli i san i mu du fu sani waka i bun.”—YESAYA 48:17.\nSINGI: 117, 114\nSan a den sani di sa tapu u fu wooko anga den sani di Yehofa gi u?\nSan o yeepi u fu wooko anga ala den pisi fu a Beibel?\nSowtu wini wi o fende te wi e leisi den artikel di sikiifi gi yonkuuwan anga sama di á de Kotoigi?\n1, 2. (a) Fa Yehofa Kotoigi e si a Beibel? (b) Sowtu wan fu den buku fu Beibel i moo lobi?\nENKE Yehofa Kotoigi, u lobi a Beibel. Ai toosutu u, ai gi howpu tu. Boiti dati ai leli u sani di u sa fitoow (Romesama 15:4). A ná wan buku fu libisama, ma na a „Wowtu fu Gadu.”—1 Tesalonikasama 2:13.\n2 Ala sama abi wan Beibel buku di a moo lobi. Son sama lobi den buku, Mateyesi, Malikisi, Lukasi anga Yohanisi, bika den e taki fa Yesesi be e soi den manii fi en Dda Yehofa (Yohanisi 14:9). Taawan lobi den buku di e taki fu ’den sani di mu pasa dyonson’. A buku Openbaring a wan fu den buku de (Openbaring 1:1). Son sama e fii bun te den leisi a buku Psalm. Taawan lobi leisi a buku Odo, bika ai leli den sani di e tyai wini gi den. Den sani ya e soi taki a Beibel a wan buku gi ala sama.\n3, 4. (a) Fa yu e si den buku anga den sani fu a olikanisâsi? (b) Boiti den buku di sikiifi gi Kotoigi, sowtu taa sani wi e fende?\n3 Fu di u lobi a Beibel, meke u lobi den buku di e yeepi u fu fusutan a Beibel. A Yehofa gi u den bolosilo, Wakititolen anga den taa buku fu a olikanisâsi. Den e taanga u biibi. Den e yeepi u tu fu wi á gwe fika Yehofa.—Titesi 2:2.\n4 A omen buku a olikanisâsi sikiifi gi Yehofa Kotoigi. Ma son buku fu a olikanisâsi sikiifi gi yonkuuwan anga sama di abi pikin. Gaanse fu den artikel anga den felon na a website a gi sama di á de Kotoigi. Den sani ya e soi taki Yehofa e du san a be paamisi. Ai gi ala sowtu sama leli.—Yesaya 25:6.\n5. San Yehofa e teke fu bigi?\n5 Gaanse fu u abi moo ten fanowdu fu leisi a Beibel anga ala den buku fu a olikanisâsi. Neen meke a ná ala den buku fu a olikanisâsi wi e teke ten leisi. Wi á mu feegete taki Yehofa e teke en fu bigi te wi e koboloiki u ten anga koni. Ai piisii tu te wi e meke ten fu leisi efuso fu sutudeli a Beibel anga den buku fu a olikanisâsi (Efeisesama 5:15, 16). Ma u mu luku bun anga a fasi fa wi e si son buku efuso artikel fu a olikanisâsi.\n6. San a wantu sani di sa tapu u fu wooko anga ala den sani di Yehofa gi u?\n6 Efu wi á luku bun, wi o si enke son pisi fu a Beibel efuso son buku fu a olikanisâsi ná gi wi. San wi e du te u si enke wan fu den buku fu a olikanisâsi efuso wan pisi fu a Beibel nai fiti u? Yu e leisi en gawgaw puu ai tapu? Efuso i nai leisi en seefiseefi? Efu a dati wi e du, wi e lasi wantu leli di wi abi fanowdu. Wi á mu feegete taki a Yehofa e gi u ala den leli di wi e fende. Beibel taki: „Mi a Yehofa, a mi ai Gadu. A mi na a sama di e leli i san i mu du fu sani waka i bun” (Yesaya 48:17). Aini a artikel ya wi o taki fu dii sani di o yeepi u fu wooko anga ala den sani di Yehofa gi u.\nDEN SANI DI O YEEPI U FU FENDE WINI TE WI E LEISI A BEIBEL\n7. Saide u mu meke moiti fu si san a pisi di u leisi e leli u?\n7 Meke moiti fu si san a pisi di i leisi e leli i. A tuu taki son pisi fu Beibel a wan sama den be sikiifi en gi. Taawan be sikiifi gi wan kulu sama. Ma tokuso Beibel e taki: „A Gadu seefi meke sama sikiifi ala den sani di de aini a buku fi en” (2 Timotiyesi 3:16). Neen meke u mu meke moiti fu si san a pisi di u leisi e leli u. Wan baala taki, te a leisi a Beibel, da ai meke moiti fu leli nyun sani fu a pisi di ai leisi. A sani de e yeepi en fu leli sani di a á be sabi ete. Neen ede meke te wi e leisi a Beibel, u mu e begi Yehofa fu a yeepi u fu fusutan den sani di a wani leli u.—Esra 7:10; leisi Yakowbesi 1:5.\nYu e fende wini tuutuu te yu e leisi a Beibel? (Luku paragraaf 7)\n8, 9. (a) San i mu e akisi iseefi te yu e leisi Beibel? (b) San wi e leli te u luku den sani di wan baala mu du fu toon owluman?\n8 I mu e akisi iseefi wantu sani. Te yu e leisi a Beibel i mu akisi iseefi taki: ’San a toli ya e leli mi fu Yehofa? Fa mi sa wooko anga a sani di mi leisi? Fa mi sa yeepi taawan anga a sani di mi leisi?’ Te yu e sidon denki den akisi ya, da yu o fende moo wini te yu e leisi a Beibel. Luku wan fu den sani di e soi saide yu o fende wini. A Beibel e taki san wan baala mu du efu a wani toon owluman. (Leisi 1 Timotiyesi 3:2-7.) Ma gaanse fu u, a ná owluman. A sani de sa meke u denki taki a pisi de nai fiti u. Ma meke u luku fa den dii akisi na a bigin fu a paragraaf o yeepi u fu fende wini te wi e leisi den sani di wan baala mu du fu toon owluman.\n9 San a toli ya e leli mi fu Yehofa? Yehofa taigi u finifini san wan baala mu du efu a wani toon owluman. A sani ya e soi taki Yehofa e luku bun sama ai poti fu teke fesi aini a kemeente. Ai soi tu taki Yehofa nai meke sipowtu anga a kemeente. Beibel taki Yehofa bai a kemeente „anga a buulu fi en manpikin” (Toli 20:28). Yehofa wani den owluman abi wan bun nen. Den baala anga sisa mu man waka a den baka. Boiti dati Yehofa o akisi den faantiwowtu fu a fasi fa den e libi anga den sama fu a kemeente. A á wani wi abi booko ede te den baala ya e teke fesi (Yesaya 32:1, 2). Te wi e leisi den sani di wan baala mu du fu toon owluman, da wi e si taki Yehofa lobi u. Ai booko en ede anga u tuutuu.\n10, 11. (a) Fa i sa koboloiki den pisi di e soi san wan baala mu du fu toon owluman gi iseefi? (b) Fa u sa koboloiki a pisi de fu yeepi taawan?\n10 Fa mi sa wooko anga a sani di mi leisi? Efi i toon wan owluman kaba, da i mu e leisi den sani di wan baala mu du fu toon owluman naamo. A sani de o yeepi i fu go a fesi. Efu yu e „meke moiti fu toon owluman”, i mu du ala san i man fu du den sani di Beibel e taki (1 Timotiyesi 3:1). Ma ala Kelesten sa fende wini te den e leisi den sani di wan baala mu du fu toon owluman. Bika na ala Kelesten mu e fiti denseefi a taawan. Na ala den mu e du sani anga koni (Filipisama 4:5; 1 Peitilisi 4:7). Efu den baala anga sisa e si taki den owluman e tyai denseefi bun, da den o meke moiti fu den biibi taanga enke du fu den owluman.—1 Peitilisi 5:3; Hebrewsama 13:7.\n11 Fa mi sa koboloiki a toli ya fu yeepi taawan? U sa koboloiki den pisi fu Beibel di e soi san wan baala mu du fu toon owluman, fu meke u Beibelsutudi fusutan taki den owluman fu a kemeente á de enke den fesiman fu den keliki. A pisi ya e leli u tu taki ná pikin wooko den owluman fu a kemeente e wooko. Te u fusutan a sani de, wi o abi moo lesipeki gi den (1 Tesalonikasama 5:12). O moo wi e lesipeki den, o moo den o piisii fu du a wooko fu den.—Hebrewsama 13:17.\n12, 13. (a) San u mu akisi useefi te wi e ondoosuku wan toli fu Beibel? (b) San e soi taki wi e moo fusutan wan tekisi, te wi e ondoosuku en moo fini?\n12 Diki go moo dipi. Te yu e ondoosuku Beibel, i mu akisi iseefi taki:\nSama sikiifi a pisi ya?\nPe a sikiifi en? On ten a sikiifi en?\nFa sani be e waka na a ten di a sikiifi a buku ya?\nDen sani ya o yeepi i fu fusutan den sani di yu e leisi moo bun.\n13 Meke u taki yu e leisi Eseikiyeli 14:13, 14. Ai taki: „Efu wan kondee sondu, fu di den gwe fika mi, mi o naki den anga mi ana, mi o booko den tiki pe den e poti den lontu beele fu den, mi o meke angiiten kon aini a kondee. Mi o kii den sama anga den osu meti fu a kondee. ’Efu den dii man enke Nowa, Daniyeli anga Yopu be de aini a kondee, a den wawan be o tan libi. Bika den e libi a wan leti fasi.’ A so a Moo Hei Masaa Yehofa taki.” Efi i ondoosuku sani fini, da yu o si taki Eseikiyeli sikiifi a sani ya aini a yali 612 Fosi Kelestesi. Nowa anga Yopu be dede omen ondoo yali kaba, toku Yehofa á be feegete taki den be e libi a wan leti fasi. Ma Daniyeli be de a libi a ten de. A gei enke a be abi 20 yali di Yehofa taki a be libi a wan leti fasi leti enke Nowa anga Yopu. San a toli ya e leli u? Ai leli u taki Yehofa e si ala den sama di e dini en. Ai teke den sani di den e du gi en fu bigi, winsi den yonkuu.—Psalm 148:12-14.\nWOOKO ANGA ALA DEN SANI DI A OLIKANISÂSI E GI U\n14. Fa den artikel di a olikanisâsi sikiifi gi yonkuuwan tyai wini gi den? Sowtu wini taa sama sa fende te wi e leisi den sowtu artikel ya? (Luku a fowtow na a bigin.)\n14 Den buku di sikiifi gi yonkuuwan. U si taki u sa leli wan sani fu ala den pisi fu Beibel. Leti enke fa u sa leli wan sani fu ala den pisi fu a Beibel, a so u sa leli wan sani fu ala den buku fu a olikanisâsi. Meke u go luku fu saide. Den bakabaka yali ya, Yehofa leli yonkuuwan omen sani.  (Luku a pisi ete wan pelensipali sani.) Den sani ya yeepi den yonkuuwan fu den á meke taa yonkuuwan a sikoo meke den libi enke fa den wani. A yeepi den tu di tesi miti den. Ma sowtu wini ala u o fende te wi e leisi den sowtu artikel ya? Te wi e leisi den buku ya, da wi e kon sabi sowtu polobelema e miti den yonkuuwan. Wi e sabi tu san na a moo bun fasi fu yeepi den efuso fu gi den taanga-sikin.\n15. Saide a fiti fu gaansama leisi den sani di den sikiifi gi yonkuuwan?\n15 Den Kelesten di á yonkuu moo á mu si enke den buku de á fiti den. Gaanse fu den polobelema di sikiifi aini den artikel de e miti gaansama tu. Ala u mu taigi taawan san wi e biibi. Te wi ati boon, u mu holi useefi. Den supee fu u e dwengi u fu du sani di á bun. Boiti dati u mu luku bun san wi e luku efuso aliki. U mu luku san wi e du fu meke piisii tu. Neen meke winsi a yonkuuwan den sikiifi den buku ya gi, toku na a Beibel den puu den sani di sikiifi aini. Neen meke na ala Kelesten sa fende wini fu den.\n16. San a wan taa sani di den buku fu u e yeepi yonkuuwan fu du?\n16 Den sani di den sikiifi gi yonkuuwan e yeepi den fu den anga Yehofa toon bun mati. (Leisi Peleikiman 12:1, 13.) Ma gaansama e fende wini fu den sani de tu. A artikel di be de aini a Ontwaakt! fu april 2009, be soi fa yonkuuwan sa meke a leisi di den e leisi Beibel de wan piisii sani gi den. A artikel be e taki fu wantu sani di den sa du te den e leisi Beibel. A be abi wan faki di e soi den sani di i sa du te yu e sutudeli. Gaansama fende wini fu a artikel ya tu? Wan sisa taki a be taanga gi en fu leisi Beibel ala dei. A sisa ya abi pikin. Ma toku a du den sani di sikiifi aini a artikel ya. A taki nownow ai angii fu leisi a Beibel. Ai fusutan moo bun fa ala den buku fu Beibel e fiti anga denseefi. A taki: „A no fosi mi e si fa a Beibel switi fu leisi.”\n17, 18. Sowtu wini wi o fende te wi e leisi den artikel di sikiifi gi sama di á de Kotoigi?\n17 Den buku di sikiifi gi sama di á de Kotoigi. Fanafu a yali 2008 a olikanisâsi meke wan Wakititolen gi Yehofa Kotoigi aini son tongo. Boiti dati den meke wan Wakititolen tu gi sama di á de Kotoigi. Fa u sa wooko anga den artikel ya? Pakisei a toli ya. Te i kai wan sama fu kon na a Kownukondee zaal, yu e poolo te a kon. Te wan baala e holi wan lezing, da yu e pakisei a sama di i kai. Yu e akisi iseefi fa a sama e si den sani di a yee. Yu e pakisei tu fa den sani de sa taanga en biibi. Yu e moo fusutan saide meke a toli di a baala e taki de fanowdu.\n18 Na aseefi sani e pasa te wi e leisi den artikel di sikiifi gi sama di á de Kotoigi. A Wakititolen di wi e paati gi sama anga den artikel di de a jw.org e taki sani a wan fasi di á taanga fu fusutan. Te wi o leisi den artikel ya, da wi o fusutan son toli fu Beibel moo bun. Den o moo doo wi ati tu. Boiti dati son leisi wi e leli nyun sani di u sa koboloiki aini a peleikiwooko. A Ontwaakt! e yeepi u fu biibi taki a wan Gadu meke ala sani. Boiti dati ai soi u fa u sa taki anga son sama fu a biibi fu u.—Leisi 1 Peitilisi 3:15.\n19. Fa u sa soi Yehofa taki wi e teke den sani di ai du gi u fu bigi?\n19 U si kiin taki a omen sani Yehofa e leli u. Ala den sani ya e tyai wini gi u (Mateyesi 5:3). Neen meke u mu e wooko anga ala den sani di Yehofa gi u. Efu u du a sani de, wi o fende wini. Boiti dati wi o soi Yehofa taki wi e teke ala den sani di ai du gi u fu bigi.—Yesaya 48:17.\n^  (paragraaf 14) Wantu fu den buku di den meke gi yonkuuwan na a Wat jonge mensen vragen—Praktische antwoorden, Pisi 1 anga Pisi 2, anga den artikel di den e kai „Jonge mensen vragen” di de na a website.


Den koosi di yu e wei e gi Gadu gaandi? | Wakititolen\nLEISI AINI Bataks (Karo) Bataks (Toba) Bauletongo Biak Bislamatongo Choltongo Chopi Drehu-tongo Fransitongo Garifunatongo Groenlandtongo Haiti Kriorotongo Hmong (wit) Ibantongo Ingrisitongo Italiatongo Javaans Kaktikuel-tongo Kambodyatongo Karen (S’gaw) Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikongotongo Kilubatongo Kimbundutongo Kisitongo Kisongetongo Kongotongo Krio Laostongo Lingalatongo Makuatongo Maltatongo Mamtongo Masatektongo (Huwatala) Mauritius Kriorotongo Misotongo Nadautongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Ngaberetongo Ngangela Niastongo Nyanekatongo Nyungwe Okanisitongo Otetelatongo Pidgin (Kameroen) Potogisitongo Quichua (Chimborazo) Quichua (Imbabura) Romanitongo (Zuidsei fu Grikikondre) Seisyel-èilanti Kriorotongo Senatongo Spanyorotongo Sramakatongo Swahilitongo (Kongo) Tahititongo Talapanektongo Totonaktongo Toyolabaltongo Tswatongo Tsyilubatongo Tyokwetongo Tzeltaltongo Umbundutongo Urundtongo Walisitongo Wayuunaikitongo\n„Ala san yu e du mu gi Gadu gaandi.”—1 KORENTESAMA 10:31.\nSINGI: 34, 61\nFa a Weiti fu Mosesi e yeepi u, te wi e luku fa u mu wei koosi anga fa u mu modo?\nFa den sani di sikiifi a 1 Korentesama 10:31 anga Filipisama 2:4, e yeepi u fu luku fa wi e wei koosi?\nSaide sakafasi de fanowdu te wi e luku sowtu koosi efuso modo fiti gi wan Kelesten?\n1, 2. Saide Yehofa Kotoigi e booko den ede anga a fasi fa den e wei koosi? (Luku a fowtow na a bigin.)\nWAN kolanti fu Bakaakondee, be taki fu a fasi fa den keliki fesiman be wei a wan komakandaa fu den. A kolanti taki: „A omen fu den e wei enke a koi den e go koi te den de a den komakandaa fu den, moomoo te a peesi waan.” Aseefi kolanti taki, Yehofa Kotoigi nai wei so te den e go a den konkelesi. A taki den boi, anga den man e wei paki anga das. Den yonkuu umanpikin fu den kotoigi anga den moo gaanwan e wei moin koosi. Den koosi fu den nai satu. A omen leisi sama e gafa Yehofa Kotoigi fu a fasi fa den e wei koosi. Pawlesi taki, Kelesten „mu e wei koosi a wan lesipeki fasi anga wan fasi di e soi taki den de anga kiinkiin fusutan”. Den mu wei koosi di fiti wan sama di e dini Gadu (1 Timotiyesi 2:9, 10). A den umanpikin Pawlesi be e taki, ma a sani di a taki e teli gi manengee tu.\n2 A de taanga fanowdu taki a foluku fu Yehofa wei koosi di fiti. A sani ya pelensipali gi a Gadu di wi e dini (Genesesi 3:21). A Beibel e soi kiin taki Yehofa, a sama di meke hemel anga goontapu, taigi en foluku fa a wani den wei koosi. Neen meke a ná te wan koosi moin gi u, da a namonamo u mu wei en, a mu bun gi Yehofa tu.\n3. San a Weiti di Gadu be gi den Islayelisama e leli u fu den koosi di wi e wei?\n3 A Weiti fu Mosesi be e yeepi den Islayelisama fu den á libi a tyobo libi di den taa foluku be e libi. A Weiti be e soi kiin taki Yehofa á lobi te manengee e wei uman koosi efuso te umanpikin e wei manengee koosi. Aini a ten ya, yu abi koosi di uman anga man sa wei. (Leisi Deitolonomi 22:5.) A Weiti be e soi taki Yehofa á lobi te manengee e wei koosi di e meke den gei umanpikin. A á lobi te umanpikin e wei koosi di e meke den gei manengee. Boiti dati Yehofa á lobi te sama e wei koosi di e meke á taanga fu sabi efu a manengee efuso umanpikin.\n4. San o yeepi Kelesten fu wei koosi di fiti?\n4 Beibel e yeepi u fu sabi sowtu koosi fiti wan Kelesten. Winsi sowtu kondee wi e tan, winsi fa u kiya, winsi a peesi waan efuso koo, tokuso den sani di Beibel taki fu koosi e fiti ala sama. A á de fu u kai ala den koosi di bun anga den di á bun. Beibel nai tapu u fu wei koosi di u lobi. Wi o luku wantu tekisi di o yeepi u fu sabi fa ’Gadu wani’ u wei koosi.—Romesama 12:1, 2.\n„WI E SOI TAKI A GADU WI E DINI”\n5, 6. Fa taawan mu si den koosi di wi e wei?\n5 Gadu meke apostel Pawlesi sikiifi a pelensipali sani di wi e leisi aini 2 Korentesama 6:4. (Leisi.) A fasi fa wi e wei koosi e soi sama a wi. Te sama luku fa wi e wei, den e sabi sama wi (1 Samuweli 16:7). Fu di wi a Gadu foluku meke u mu luku bun san wi e wei. Ná fu di wan koosi e fiti u, da a namonamo u mu wei en. U mu du san Beibel taki. Wi á mu wei koosi di simpan efuso di e poti u sikin a doo. Wi á mu wei koosi di e meke sama poti pakisei a den kibii peesi fu u sikin tu. A fasi fa wi e wei koosi, á mu meke sama fii fuufeli. A á mu meke den dai den fesi gi u tu.\n6 Te wi e wei koosi di fiti, koosi di kiin, anga koosi di e soi taki wi abi sakafasi, da sama o lesipeki u. Boiti dati te wi e modo na a fasi ya, kande den si taki wi a sama di e dini Yehofa tu. Kande den o wani sabi moo fu a Gadu di wi e dini. Den o moo lesipeki a olikanisâsi fu u. Den o moo aliki a bosikopu di sa kibii den libi tu.\n7, 8. On ten u mu wei koosi di fiti?\n7 Te wi e wei koosi, u mu holi u baala anga sisa, anga den sama na a pisi pe wi e tan a pakisei. Den koosi di wi e wei, mu fiti a bosikopu di wi e paati. U mu wei koosi di e gi Yehofa gaandi tu (Romesama 13:8-10). A fasi fa wi e wei koosi pelensipali, moomoo te wi e go a komakandaa anga peleikiwooko. U mu wei koosi di fiti wan sama di e dini Gadu (1 Timotiyesi 2:10). A ná ala kondee e wei koosi na aseefi fasi. Son kondee nai si enke a fiti fu wei son koosi. Neen meke winsi pe wi enke Yehofa Kotoigi e tan, u mu luku bun fu wi á wei koosi di sa meke sama si u wan fasi.\nDen koosi di yu e wei e meke sama lesipeki a Gadu di yu e dini? (Luku paragraaf 7, 8)\n8 Leisi 1 Korentesama 10:31. Te wi e go a kelen-komakandaa anga konkelesi, u mu wei koosi di fiti. Wi á mu wei koosi enke den sama fu a goontapu. Fosi a konkelesi bigin anga baka a konkelesi, wi á mu wei enke a koi wi e go koi. Te wi e wei koosi di fiti, sen ná o kisi u fu taigi sama taki wi a Yehofa Kotoigi. Wi o poi peleiki tu winsi pe u de.\n9, 10. Fa wi o wei koosi te u luku san Filipisama 2:4 e taki?\n9 Leisi Filipisama 2:4. Saide u mu luku san wi e wei te u de anga den baala anga sisa fu u? Wan fu den sani, a di u wani du san Beibel taki. A taki: U mu „kii den pisi fu u sikin di sa meke u didon anga taawan a wan fa ná fiti fasi, libi wan libi di á kiin, a dwengi di sama nai dwengi denseefi na a se fu man anga uman libi” (Kolosesama 3:2, 5). Son baala anga sisa fu u fika a fasi fa den be e tyai denseefi na a se fu man anga uman libi, ma kande den mu feti anga den fii ya ete. Efu wi á luku bun, den koosi di wi e wei sa meke a moo taanga gi den fu du san Beibel taki (1 Korentesama 6:9, 10). Wi á wani du sani di o meke a taanga gi u baala anga sisa fu feti anga den fii fu den.\n10 Te u de anga den baala anga sisa fu u, den nai gi u taanga-sikin fu tyai useefi a wan fasi di á fiti. A fasi fa wi e wei koosi te u de a komakandaa efuso te wi e go koi, o yeepi taawan tu fu den á pakisei sani di á fiti. A useefi mu luku san wi o wei, ma u mu holi a pakisei taki wi á mu wei koosi di sa meke taawan pakisei efuso taki sani di á fiti (1 Peitilisi 1:15, 16). Efu u lobi u baala anga u sisa tuutuu, u ’ná o tyai useefi a wan fa ná fiti fasi’. Bika „lobi nai suku wini fi en wawan”.—1 Korentesama 13:4, 5.\nWEI KOOSI DI FITI\n11, 12. Fa Peleikiman 3:1, 17 e yeepi u te u mu luku sowtu koosi wi o wei?\n11 Te a foluku fu Gadu e wei koosi, den e holi a pakisei taki „ala sani abi en ten” (Peleikiman 3:1, 17). Sani enke alen ten, dee ten, siki anga taa sani sa meke u wei koosi a wan taa fasi. Ma den weiti fu Yehofa nai kengi.—Maleyaki 3:6.\n12 Te a peesi waan, ai moo taanga gi son sama fu wei koosi di fiti. Neen meke den baala anga sisa fu wi e teke en fu bigi te u nai wei koosi di simpan tumisi efuso koosi di e poti u sikin a doo (Yopu 31:1). Boiti dati te u go suwen u mu wei koosi di fiti (Odo 11:2, 20). Winsi omen goontapu sama e wei suwen koosi di e poti den sikin a doo, tokuso den koosi di wi e wei fu suwen, mu gi Yehofa a santa Gadu fu u gaandi.\n13. Saide u mu holi san sikiifi a 1 Korentesama 10:32, 33 a pakisei te wi e wei koosi?\n13 Ma Beibel taki wan taa sani di wi á mu feegete te wi e luku san wi o wei. U mu holi taawan kosensi a pakisei te wi e wei koosi. (Leisi 1 Korentesama 10:32, 33.) U mu luku bun fu wi á wei koosi di sa meke u baala anga sisa efuso taa sama fii wan fasi. Apostel Pawlesi be sikiifi taki: „Ala u mu du sani di o meke taawan fii bun, sani di e gi sama taanga-sikin.” A be taki saide u mu du a sani ya tu. A taki: „Bika Kelestesi seefi á be e suku wini fi en wawan” (Romesama 15:2, 3). Leti enke Yesesi, a dini di wi e dini Gadu anga a yeepi di wi e yeepi taawan mu pelensipali gi u moo san u lobi. Neen meke u ná o wei koosi di o meke sama á wani aliki a bun nyunsu di wi e paati.\n14. Fa mma anga dda sa yeepi den pikin fu gi Yehofa gaandi anga a fasi fa den e wei koosi?\n14 Mma anga dda di e dini Yehofa mu leli den pikin fu wei koosi enke fa Beibel taki. A sani ya wani taki den anga den pikin fu den mu wei koosi di fiti, da den o meke Gadu piisii. Den mu modo a wan fasi di fiti tu (Odo 22:6; 27:11). Fa mma anga dda sa yeepi den pikin fu lesipeki Gadu? Den pikin mu man waka a den mma anga den dda baka. Mma anga dda mu soi den pikin on pe den sa fende koosi di fiti. Den mu soi den tu fa den mu suku koosi. A ná fu di a koosi moin, da den pikin mu wei en namonamo. Ma den mu wei koosi di e gi Yehofa gaandi.\nSOI ANGA A FASI FA YU E WEI KOOSI TAKI I KONI\n15. San o yeepi u fu wei koosi di fiti?\n15 Beibel sa yeepi u fu du sani di e gi Gadu gaandi. Den koosi di wi e wei e soi sama a wi. A ná aseefi koosi ala sama lobi. A ná ala sama abi moni fu bai den koosi di den lobi tu. Ma tokuso den koosi di wi e wei mu kiin. Wi á mu wei koosi di o meke taawan si u wan fasi.\n16. Saide a de taanga fanowdu fu meke moiti fu wei koosi di fiti?\n16 A ná ala yuu a makiliki fu fende bun koosi. A soso den koosi di de a modo, son wenkii e seli. Neen meke a taanga fu fende koto, yapon anga bulusu di fiti. A taanga fu fende manengee paki anga buuku di á simpan tumisi. Ma den baala anga sisa fu wi, o si a moiti di wi e meke fu wei moin koosi di fiti. Den o si tu taki ai bigi gi u fu gafa u Dda a hemel, fu di u nai wei koosi di á fiti winsi a koosi di u lobi.\n17. San o yeepi wan baala fu sabi efu a sa kweki baiba?\n17 A fiti fu kweki baiba? A Weiti fu Mosesi e soi taki manengee be mu abi baiba. Ma a Weiti fu Mosesi nai teli gi Kelesten moo (Lefitikesi 19:27; 21:5; Galasiyasama 3:24, 25). Aini son kondee, a á fowtu fu kweki baiba. Aini den kondee ya, te wan baala e kweki baiba a nai tapu sama fu aliki a bun nyunsu. Son baala di abi faantiwowtu e kweki baiba tu. Ma toku, son baala nai kweki baiba (1 Korentesama 8:9, 13; 10:32). A son peesi efuso kondee, sama e si enke a á fiti fu Kelesten kweki baiba. Neen meke efu wan baala be o abi baiba aini den sowtu kondee ya, da a sani ya be o tapu en fu gafa Gadu, bika sama be o fende ’fowtu neen’.—1 Timotiyesi 3:2, 7; Romesama 15:1-3.\n18, 19. Fa Mika 6:8 e yeepi u?\n18 Ai bigi gi u taki Yehofa á sikiifi pilisisi san u mu wei anga san wi á mu wei. Den sani di sikiifi aini Beibel e yeepi u fu sabi sowtu koosi fiti fu wei. Neen meke a fasi fa wi e wei koosi e soi taki wi abi sakafasi. Ai soi tu taki wi a sama di e dini Gadu.—Mika 6:8.\n19 U sabi taki Yehofa santa neen meke a fasi di ai soi u fu libi na a moo bun wan. Efu wi abi sakafasi, wi o libi enke fa a soi u. Sakafasi o yeepi u fu lesipeki a fasi fa taawan e fii anga a fasi fa den e si sani tu.\n20. Fa taawan mu fii te den si den koosi di wi e wei?\n20 Den koosi di wi e wei, e soi kiin taki a Yehofa wi e dini. A fasi fa Yehofa wani u libi, bun moo a fasi fa goontapu e libi. Neen meke u wani libi enke fa Yehofa wani. Wi e gafa den baala anga sisa a hii goontapu fu a fasi fa den e seeka den sikin, anga a kiin libi fu den. A fasi fa den e tyai denseefi e meke omen bun-ati sama aliki a bun nyunsu. A sani ya e meke Yehofa piisii. Ai gi en gaandi tu. Efu wi e wei koosi anga koni, da a Gadu wi e gi gaandi.—Psalm 104:1, 2.


San Beibel e taki fu a libi anga a dede di sama e dede?\nA TOLI DI SIKIIFI A FESISE Wan sani di omen sama wani sabi\nA TOLI DI SIKIIFI A FESISE San Beibel e taki fu a libi anga a dede di sama e dede?\nTe wan sama di i lobi siki tokotoko\nElias Hutter anga den Hebrew Beibel fi en\nA moo pikin letter fu a Hebrewtongo e taanga u biibi\nPaladeisi a goontapu—Na anainsitoli efuso tuu toli?\nLEISI AINI Acholitongo Afrikaans Albaniya-tongo Almeniyatongo Amhareisitongo Arabiatongo Aserbaiyanitongo Aserbaiyanitongo Aymaratongo Bakratongo Baskirtongo Bataks (Karo) Bataks (Toba) Bauletongo Biak Bikoltongo Bislamatongo Bulgariatongo Choltongo Chuvashtongo Dangmetongo Deinsitongo Digortongo Doisritongo Drehu-tongo Efiktongo Eisikondeetongo Eksosatongo Estitongo Ewetongo Fensitongo Fidyitongo Fontongo Fransitongo Garifunatongo Gatongo Georgiatongo Grikitongo Groenlandtongo Guaranitongo Guntongo Guyaratitongo Haiti Kriorotongo Hawsatongo Hebrewtongo Hiligainontongo Hinditongo Hirimotutongo Hmong (wit) Hongariatongo Ibanag Ibantongo Igbotongo Ilokotongo Indoneisiatongo Ingrisitongo Isokotongo Italiatongo Javaans Kabiyetongo Kambodyatongo Kanadatongo Karen (S’gaw) Kasaktongo Katalantongo Ketyuwatongo (Ankas) Ketyuwatongo (Ayakutyo) Ketyuwatongo (Bolifiya) Ketyuwatongo (Kusko) Kikambatongo Kikaondetongo Kikongotongo Kikuyutongo Kilubatongo Kimbundutongo Kinyarwandatongo Kirgisitongo Kiribatitongo Kirunditongo Kisongetongo Kitongatongo (Malawi) Koerdisch, Kurmanji (Kaukasus) Kongotongo Koreya-tongo Krowâsiatongo Kurmanyitongo, Kurdia (sirilis-alfabet) Kwangalitongo Kwanyamatongo Lingalatongo Litoniyatongo Lomwetongo Lufaletongo Lugandatongo Lukonsotongo Lundatongo Luotongo Makuatongo Malagasitongo Malayalamtongo Maleisitongo Maltatongo Mambwe-Lungutongo Mamtongo Mapudunguntongo Maratitongo Masatektongo (Huwatala) Masedoniya-tongo Mauritius Kriorotongo Mayatongo Mbunda Miyanmartongo Mongoliyatongo Mooretongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Navayotongo Ndongatongo Nepalitongo Ngangela Ni-weitongo Niastongo Nidebeletongo Nidebeletongo (Zimbabwe) Nisematongo Norwegatongo Nyanekatongo Okanisitongo Oromotongo Oseitiatongo Otetelatongo Pangasinantongo Papiamentutongo (Aruba) Papiamentutongo (Korsow) Persiatongo Potogisitongo Pôlsutongo Quichua (Imbabura) Rosiyatongo Rumeiniatongo Runyankoretongo Rutorotongo Salomon eilanti pidgin Samowatongo Sangotongo Sebuwanotongo Seisyel-èilanti Kriorotongo Sepeditongo Serfiatongo Serfiatongo (Romesma-alfabet) Sesotho (Lesotho) Sesotho (Zuid-Afrika) Setswanatongo Sibembatongo Sidamatongo Silositongo Sinhalatongo Sinyanyatongo Slofeiniatongo Slowâkiatongo Sneisitongo Mandarin (fosiwan Sneisitongo Mandarin (makrikiwan) Spanyorotongo Sramakatongo Sranantongo Sulutongo Swahilitongo Swahilitongo (Kongo) Swatitongo Sweidsitongo Syitongatongo Syonatongo Tagalogtongo Tahititongo Taitongo Tamiltongo Tatartongo Telugutongo Tetun Dili Tiftongo Tigrinyatongo Tok Pisintongo Tongantongo Torkutongo Toyolabaltongo Tsongatongo Tswatongo Tsyilubatongo Twitongo Tyekiatongo Tyitumbukatongo Tyityewatongo Tyiyaotongo Tyokwetongo Tzeltaltongo Tzotziltongo Ukrainitongo Umbundutongo Urhobotongo Urundtongo Vendatongo Vietnameisitongo Walisitongo Waray-Waraytongo Wayuunaikitongo Wolaitatongo Yapantongo Yorubatongo Zandetongo\nA Wakititolen | No. 2 2017\nA TOLI DI SIKIIFI A FESISE | SAN BEIBEL E TAKI FU A LIBI ANGA A DEDE DI SAMA E DEDE?\nA fosi buku fu Beibel di den e kai Genesesi e soi taki a Gadu meke ala sani. Te i leisi a buku ya, da yu e si taki Gadu be taigi a fosi man di den e kai Adan taki: „I sa nyan den sii fu ala den bon di de aini a dyali te a sai yu. Ma a bon di den e kai sabi bun anga ogii, yu á mu nyan a sii fi en, bika a dei di yu o nyan en, yu o dede namo” (Genesesi 2:16, 17). A sani ya e soi taki efu Adan be aliki Gadu, a á be o dede, ma a be o libi fu alaten aini a dyali fu Eden.\nMa a tyali taki Adan taanga-yesi Gadu. Di en uman gi en a sii fu a bon, a nyan. Neen meke a lasi a gaandi di a be abi fu libi fu teego (Genesesi 3:1-6). Te anga now wi e fii a bakapisi fu a sani di Adan du. Apostel Pawlesi taki: „Wan man meke sondu de a goontapu, neen sondu tyai dede. Neen meke ala sama e dede, bika ala den abi sondu” (Romesama 5:12). A man ya na Adan. Ma san a sondu? Saide sondu e meke sama e dede?\nA sondu Adan sondu di a taanga-yesi Gadu fu seefi (1 Yohanisi 3:4). Leti enke fa Gadu be taigi Adan, a sitaafu di wan sama e fende te a sondu, a dede. Efu Adan anga den bakapikin fi en be du san Yehofa taki, den á be o abi sondu. Noiti den be o dede tu. Gadu á be meke libisama fu dede, ma a meke u fu libi fu teego.\nWi e si kiin taki „ala sama e dede” enke fa Beibel taki. Ma wan sani de aini wi di e libi go doo te u dede? Son sama taki wi abi wan akaa di nai dede. Ma efu libisama abi wan akaa di nai dede, da dati wani taki a koli Gadu be koli Adan. Saide? Efu wan sani de aini libisama di e go tan a wan taa peesi te den dede, da dede a ná a sitaafu di libisama fende di Adan sondu. Beibel taki: „Gadu á poi lei” (Hebrewsama 6:18). A Saatan lei di a taigi Efa taki: „I ná o dede seefi.”—Genesesi 3:4.\nMa son sama sa akisi enseefi taki: Efu libisama ná abi akaa efuso sili di e libi go doo te den dede, da san e pasa anga wan sama te a dede?\nBEIBEL E SOI FA SANI DE TUUTUU\nA buku Genesesi taki: „Neen Yehofa Gadu teke doti neen a meke a man. Neen a boo libi aini en nosu. A so a man toon wan libisama.” Aini Hebrewtongo nefesj * wani taki „libisama”. A wani taki „wan sani di e boo”.—Genesesi 2:7.\nBeibel e soi u kiin taki Gadu á meke libisama anga wan akaa di nai dede. Ala wi a „libisama”. Neen meke i sa ondoosuku Beibel fa i wani, noiti yu o leisi den wowtu „akaa efuso sili di á poi dede”.\nEfu Beibel nai leli u taki wi abi akaa, da saide somen keliki e leli sama a sani ya? Efu u wani sabi a piki, da u mu sabi fosi fa sani be de aini Egepte.\nWAN LELI FU DEN SAMA DI Á BE E DINI GADU PAATI NA ALA SE\nHerodotus a wan man di e ondoosuku fa sama be e libi fositen a Giikikondee. A man ya be e libi na a pisiten fu 500 anga 400 fosi Kelestesi. A taki den „Egeptesama a den fosi sama di be e biibi taki libisama abi wan akaa di nai dede”. Den Babilonsama seefi be e biibi taki libisama abi wan akaa di nai dede. Den sabiman fu Giikikondee be e paati a leli ya na a pisiten di Aleksander a Gaanwan wini den kondee fu Midden Oosten aini a yali 332 fosi Kelestesi. Baka wan pisiten, a leli ya doo ala den peesi di Giikikondee be e tii.\nNoiti yu o leisi den wowtu „akaa di á poi dede” aini Beibel\nAini a ten fu den apostel, tu Dyu biibi be e leli sama taki libisama abi wan akaa di nai dede. Dati na a biibi fu den Eseinasama anga a biibi fu den Faliseiman. A buku di den e kai The Jewish Encyclopedia taki: „A biibi di sama e biibi taki libisama abi wan akaa di nai dede, komoto a den Dyu di be e mosoo anga den Giikisama, moomoo a Giiki sabiman di den e kai Plato.” Wan Dyu ondoosukuman di den e kai Josephus be e libi aini a ten fu den apostel. A man ya taki a ná Beibel a leli ya komoto, „ma na a biibi fu den Giikisama”. Josephus be e si a leli ya enke wan fu den anainsitoli fu den Giikisama.\nDi den gwenti fu den Giikisama paati na a ala se, den sama di be e kai denseefi Kelesten seefi teke den leli fu den Giikisama e leli taawan. Jona Lendering di e ondoosuku fositen sani taki: „Plato be e leli sama taki libisama akaa, be e tan a wan bun peesi fosi, ma nownow ai libi aini wan poli goontapu. Neen meke a á be taanga gi den keliki fu mokisa a leli ya anga a Kelesten biibi.” A so den Kelesten keliki teke a falisi leli ya a den sama di á be e dini Gadu. A leli ya toon wan fu den moo pelensipali leli fu den Kelesten keliki.\n„A TUU O MEKE U FII”\nAini a ten fu den apostel, Pawlesi be taigi den Kelesten taki: „A yeye fu Gadu e soi kiin taki aini a ten di e kon son sama o gwe fika a biibi, bika den o poti pakisei a bosikopu di o gei enke a fu Gadu. Den o poti pakisei a den leli fu den ogii yeye tu” (1 Timotiyesi 4:1). Wi e si kiin taki na a sani de e pasa aini a ten ya. A biibi di sama e biibi taki den abi wan akaa di nai dede, a wan fu den „leli fu den ogii yeye”. A leli ya á de aini Beibel, a den sama di á be e dini Gadu be e biibi a sani ya.\nWi e piisii bika Yesesi taki: „Wi o sabi a tuu, da a tuu o meke u fii” (Yohanisi 8:32). Efu u sabi den leli fu Beibel, u ná o biibi den leli di e poli Gadu nen. A omen keliki e leli sama den sani ya. Den falisi leli ya de enke wan gaan bui di den e bui sama. Ma den leli fu Beibel e koti a bui ya. U ná o biibi moo taki sama e libi go doo te den dede. U ná o go e du omen sowtu sani tu gi den sama fu u di dede kaba.—Luku a faki „ Pe den dedewan de?”\nDi Gadu meke u a á be wani u libi 70 efu 80 yali namo a goontapu, da u kengi toon wan yeye di e libi fu teego. Ma a be wani libisama aliki en, da den libi fu teego a goontapu ya. A sani ya e soi taki Gadu lobi libisama tuutuu. Nawan sama o poi tapu en fu du san a abi a pakisei (Maleyaki 3:6). A sani di a psalm sikiifiman taki e meke u fii bun. A taki: „Den sama di e libi a wan leti fasi o fende a goontapu, a den o tan neen fu teego.”—Psalm 37:29.\n^ paragraaf 9 Aini a Da Bijbel na ini Sranantongo den koboloiki a wowtu „libi sieli” a den peesi pe a Hebrew wowtu nefesj be sikiifi. Aini a Bijbel di den e kai Wortu fu Gado den koboloiki a wowtu „libisani” a den peesi pe a Hebrew wowtu nefesj be sikiifi.\nLibisama poi libi fu teego?\nWantu yali pasa ondoosukuman fende wan gaasi di e goo aini a se. Den e si enke a gaasi ya de omen dunsu yali kaba. Kande a gaandi moo ala taa sani di e libi a goontapu. Den e kai a gaasi ya Posidonia oceanica. A de a wan gaan pisi fu a Mindiikondee Se, fanafu Sipanyookondee te doo Cyprus.\nEfu a gaasi e libi langa so, da saide libisama nai libi langa? Son koniman di e ondoosuku a gaandi di libisama e kon gaandi, e si enke wan ten o kon pe wi o man libi moo langa. Wan buku taki den mu ’poti moo pakisei a den sani di koniman kon si fu a gaandi di libisama e kon gaandi’. Winsi fa koniman e meke moiti, toku wi á si ete taki den man meke libisama libi moo langa tuutuu.\nWinsi omen moiti koniman e meke, den á poi yeepi libisama fu libi fu teego. Beibel taki a Yehofa Gadu di meke u wawan poi yeepi u fu libi fu teego. A taki: „A yu na a sama di e gi libi” (Psalm 36:9). Yesesi be taigi Gadu di a be e begi taki: „Efu wan sama wani libi fu teego, da a mu sabi yu, a tuutuu Gadu, anga Yesesi Kelestesi, a sama di i sende kon a goontapu” (Yohanisi 17:3). Efu u wi e meke moiti fu libi enke fa Yehofa Gadu anga en Manpikin Yesesi Kelestesi wani, den o belesi u fu teego. A ná abi misi.\nOndoosukuman e biibi taki a gaasi ya di e goo aini a se, de omen dunsu yali kaba\nPE DEN DEDEWAN DE?\nBeibel taki den dedewan de aini geebi. Den o de ape te enke Gadu weki den (Yohanisi 5:28, 29). Den nai pina, nawan sani e miti den, bika „dedesama á sabi nawan sani” (Peleikiman 9:5). Yesesi leli den bakaman fi en taki dede de enke te wan sama e siibi (Yohanisi 11:11-14). Neen meke a á de fu u feele dedesama. A á de fanowdu fu du sani gi den fu di wi e feele taki den o du ogii anga u tu. Den á poi yeepi u efuso du ogii anga u, bika ’nawan wooko, nawan pakisei efuso koni de aini geebi’ (Peleikiman 9:10). Gadu o weki dedesama kon a libi baka, da dede ná o de moo.—1 Korentesama 15:26, 55; Openbaring 21:4.\nSaide i sa biibi san Beibel taki?\nU sa biibi den sani di sikiifi aini Beibel. Meke u luku saide:\nA sama di sikiifi en: A 66 buku de aini Beibel. A 40 man sikiifi en. A wan sani fu 1600 yali a teke fu sikiifi a hii Beibel. Den bigin sikiifi a Beibel aini a yali 1513 fosi Kelestesi. Den kaba sikiifi en aini a yali 98 baka Kelestesi. Winsi fa a teke langa fu sikiifi a hii Beibel, toku ala den buku fu Beibel e taki go na a wanse. A sani ya e soi taki a Gadu meke sama sikiifi en. Neen soi den san den mu sikiifi.\nAi taki fu sani di be pasa tuutuu a fositen: Ondoosukuman kon si taki den sani di sikiifi aini Beibel be pasa tuutuu. Wan buku den e kai A Lawyer Examines the Bible taki: „Den fositen lobi toli, toli fu bun feti man anga taa toli di sama sikiifi fu fositen nai taki pilisisi pe anga o sowtu yali son sani pasa, . . . Ma den toli di sikiifi aini a Beibel e kai a dei pilisisi anga a peesi pe den sani pasa.”\nAi kai anga den sani di koniman ondoosuku: Beibel a ná wan buku di e taki fu den sani di koniman ondoosuku. Ma toku ondoosukuman kon si taki den sani di den ondoosuku e kai anga san Beibel taki. Ai taki fu sani di sama fu fositen á be sabi. Wantu fu den sani ya sikiifi aini a Beibel buku Lefitikesi kapitel 13 anga 14. Den kapitel ya, e soi san den Islayelisama be mu du fu den á siki makiliki. Ai soi taki den be mu meke siki sama wawan tan fu den á be meke taa sama siki. A ten de sama á be sabi taki te wan sama abi son siki, a be sa meke taa sama siki tu. A sikiifi aini Beibel tu taki a goontapu lontu, nawan sani e holi en. A baka omen ondoo yali fosi koniman kon sabi den sani ya.—Yopu 26:7; Yesaya 40:22.\nDen sani ya e soi taki san Beibel taki tuu. A taki: „A Gadu seefi meke sama sikiifi ala den sani di de aini a buku fi en. Den sani di a meke den sikiifi bun fu gi sama leli, fu poti sama a pasi, fu soi den fa den mu waka leti.”—2 Timotiyesi 3:16.\nNo. 2 2017 | San Beibel e taki fu a libi anga a dede di sama e dede?\nA WAKITITOLEN No. 2 2017 | San Beibel e taki fu a libi anga a dede di sama e dede?


Gilead Sikoo, Patterson, a New York\nA omen yali kaba di den Yehofa Kotoigi e gi leli fu Beibel. Sikoo de gi den sama di e koboloiki ala den ten fu leli sama sani fu a Kownukondee fu Gadu. A so den e du ala san den poi aini a wooko fu Gadu.—2 Timotiyesi 4:5.\nPionili Sikoo. Te wan sama pionili doo wan yali, da a sa go a wan sikoo di e holi sigisi dei langa. A sikoo ya e holi aini wan fu den komakandaa peesi fu Yehofa Kotoigi. A sikoo ya e yeepi den pionili fu toon wan moo bun mati fu Gadu. Ai yeepi den tu fu du a wooko fu den moo bun anga fu holi doo aini a wooko di den e du.\nSikoo gi Kownukondee Peleikiman. A sikoo ya e holi tu mun langa. Pionili di abi ondoofeni aini a peleiki wooko e kisi leli fu man yeepi a peesi pe yeepi de fanowdu. Son leisi den abi fu foloisi go tan a wan taa peesi. A leti enke den e piki taki: „Luku mi ya, sende mi”. Anga dati den e soi taki den e waka a Yesesi Kelestesi baka, a moo gaan peleikiman di be de a goontapu. (Yesaya 6:8; Yohanisi 7:29) Te den foloisi gwe so, da son leisi den abi fu kengi a hii fasi fa den be e libi, go teke nyun gwenti a pe den go. Son peesi moo koo, taawan moo waan, den e nyan taa sowtu nyanyan tu. Son leisi a wan taa tongo den abi fu leli. A sikoo ya e yeepi baala anga sisa di á toow anga taawan di toow fu man soi den fasi fu Yehofa di den o abi fanowdu a pe den e go. Den mu abi 23 te go miti 65 yali. Ala den sama ya e kisi leli di e meke den toon wan moo bun wookoman fu Yehofa aini a olikanisâsi fi en.\nWakititolen Beibel Sikoo Gilead. Aini Hebrewtongo, a wowtu Gilead wani taki „Somen kotoigi”. Fanafu di Gilead opo aini 1943, den sende moo enke 8.000 zendeling di kisi leli na a sikoo ya go a taa kondee fu go peleiki te a den moo faawe peesi a goontapu. A omen wini den tyai kon kaba a den peesi pe den go. (Toli 13:47) Di den fosi zendeling doo aini Peru náwan kemeente be de aini a kondee. Nownow a moo enke 1.000 kemeente de aini a kondee. Di den zendeling bigin peleiki aini Yapan, a á be doo tin Kotoigi aini a kondee. Nownow a moo enke 200.000 Kotoigi de ani a kondee. Feifi mun langa den e ondoosuku a Wowtu fu Gadu finifini na a sikoo ya. Den e kai sama di e wooko enke Spesuutu Pionili, den zendeling di e peleiki, den sama di e wooko a den beikantoo anga den kelen-owluman fu kon teke leli na a sikoo ya. A sikoo ya e yeepi den fu meke a wooko di e du a hii goontapu waka a wan moo bun fasi.\nFu saide a Pionili Sikoo e holi?\nSama sa go na a Sikoo gi Kownukondee Peleikiman?\nYehofa Kotoigi e paati a bun nyunsu a hii goontapu\nA hii goontapu sama sabi den Yehofa Kotoigi anga a leli di den e leli sama. Fa den e du a wooko ya? Sama de a fesi fu du a wooko ya, anga pe den e fende moni fu du en?


A de fanowdu fu soi sakafasi aini a ten ya? | Wakititolen\nLEISI AINI Acholitongo Bataks (Karo) Bataks (Simalungun) Bataks (Toba) Bauletongo Biak Bislamatongo Chintongo (Haka) Choltongo Chopi Drehu-tongo Fransitongo Garifunatongo Groenlandtongo Hmong (wit) Ibantongo Ingrisitongo Italiatongo Javaans Kaktikuel-tongo Kambodyatongo Karen (S’gaw) Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikongotongo Kimbundutongo Kisitongo Krio Laostongo Lomwetongo Lukonsotongo Makuatongo Maltatongo Mamtongo Mapudunguntongo Masatektongo (Huwatala) Mauritius Kriorotongo Miksetongo Misotongo Nadautongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Navayotongo Ngaberetongo Ngangela Ni-weitongo Niastongo Nyanekatongo Nyungwe Okanisitongo Pidgin (Kameroen) Potogisitongo Quichua (Chimborazo) Quichua (Imbabura) Romani (Macedonië, cyrillisch) Romanitongo (Masedoniya) Romanitongo (Zuidsei fu Grikikondre) Runyankoretongo Seisyel-èilanti Kriorotongo Senatongo Spanyorotongo Sramakatongo Sundaas Tahititongo Talapanektongo Totonaktongo Toyolabaltongo Tswatongo Tyokwetongo Tyuabotongo Tzeltaltongo Udgurtongo (sirilis-alfabet) Umbundutongo Urdutongo Walisitongo Wayuunaikitongo\n„Wan sama di abi sakafasi koni.”—ODO 11:2.\nSaide sakafasi de taanga fanowdu?\nOn ten u sa taki wan sama abi sakafasi?\nSan o yeepi u fu dini Yehofa anga piisii?\n1, 2. Saide Gadu á be e holibaka gi Saul moo? (Luku a fowtow na a bigin.)\nSAUL be abi sakafasi di Yehofa be poti en enke kownu (1 Samuweli 9:1, 2, 21; 10:20-24). Ma bakaten a be kon abi heimembee. Wan fu den leisi di a soi taki a abi heimembee, a di omen dunsu Filisteya suudati be kon feti anga den Islayelisama. Samuweli be taigi en taki a be o kon boon wan ofaandi gi Yehofa. Ma fosi Samuweli doo, neen omen fu den Islayelisama gwe fika Saul bika den be e feele. Di Saul si so kaba, a á be wani wakiti Samuweli moo. Neen enseefi go boon a ofaandi. A sani de meke Yehofa ati boon neen, bika a du wan sani di a á be mu du.—1 Samuweli 13:5-9.\n2 Di Samuweli doo, neen a soi Saul taki a á tyai enseefi bun. Ma Saul á be e si enke a du ogii. A be wani soi Samuweli taki a á fowtu. A be e gi taawan a fowtu tu (1 Samuweli 13:10-14). Fanafu a ten de, Saul du omen taa sani di be e soi taki a be abi heimembee. Neen meke Yehofa á be wani en enke kownu moo (1 Samuweli 15:22, 23). Saul bigin bun, ma bakaten a du sani di tyai ogii gi en.—1 Samuweli 31:1-6.\n3. (a) Fa omen sama e si sakafasi? (b) Sowtu akisi wi o luku aini a artikel ya?\n3 A omen sama aini a ten ya, e si enke yu á poi abi sakafasi efi i wani abi balinen aini a goontapu. Den e du sani fu soi taki den bun moo taawan. Wan balinen man di e meke felon, ma di de aini politiki now taki: „Sakafasi a ná gi den man enke mi. Noiti mi o soi a fasi de.” Ma, saide wan Kelesten mu abi sakafasi? San a sakafasi? On ten u sa taki wan sama ná abi sakafasi? Wi o piki den akisi ya aini a artikel ya. Wi o si aini a taa artikel fa u sa soi sakafasi winsi a á makiliki.\n4. San a heimembee?\n4 Beibel e soi taki wan sama di ná abi sakafasi abi heimembee. (Leisi Odo 11:2.) David be begi Yehofa taki: „Yeepi i futuboi fu a ná abi heimembee te, da a go du sani di á bun” (Psalm 19:13). San a heimembee? Heimembee a te wan sama e du wan sani di a sabi taki a ná abi leti fu du. Kande ai du a sani de fu di ai fii enseefi efuso fu di a ná abi pasensi. Ala u du wan sani wan leisi kaba di wi á be abi leti fu du, bika wi a sondu sama. Ma a toli fu Kownu Saul e leli u taki efu u gwenti tyai useefi na a fasi ya, Yehofa ná o piisii anga u. Psalm 119:21 taki Yehofa o „kaasi den sama di abi heimembee”. Saide ai du a sani ya?\nTe wi abi sakafasi wi e soi taki wi e lesipeki Yehofa\n5. Saide wi á mu du sani di u ná abi leti fu du?\n5 Te wi e du wan sani di u ná abi leti fu du, da u nai lesipeki Yehofa, a sama di mu tii wi. Wi anga taawan o go e kisi toobi (Odo 13:10). Boiti dati, sen o kisi u te sama yee a taki (Lukasi 14:8, 9). Den sani ya e yeepi u fu si saide Yehofa wani u soi sakafasi.\n6, 7. Fa wan sama di abi sakafasi e tyai enseefi?\n6 Wan sama di abi sakafasi nai fii enseefi (Filipisama 2:3). A nai si enke a bun moo taawan. Ai holi a pakisei taki sani de di a á poi du. Te a meke wan fowtu, a nai kibii en. A de kabakaba fu aliki taawan. Yehofa lobi sama di abi sakafasi.\n7 Beibel e soi taki wan sama di abi sakafasi e fusutan taki a ná ala sani a poi du. A sabi tu taki a ná abi a leti fu du son sani. A sani ya e yeepi en fu lesipeki taawan. Wan sama di abi sakafasi e libi bun anga taawan tu.\n8. San a wantu sani di e soi taki wan sama abi heimembee?\n8 Efu wi á luku bun, u sa pakisei sani di e soi taki wi abi heimembee. Fa a sani ya sa pasa? Kande wi e fii enke u bun moo taawan fu di wi abi faantiwowtu aini a kemeente efuso fu di den mati fu u abi faantiwowtu aini a kemeente (Romesama 12:16). Kande wi e du sani tu fu di u wani taawan gafa u (1 Timotiyesi 2:9, 10). Kande wi e bigin taigi taawan san den mu du anga san den á mu du.—1 Korentesama 4:6.\n9. Beibel e taki fu sama di be abi heimembee. Fa den sama ya du kon abi heimembee?\n9 Efu u nai dwengi useefi, wi o bigin du sani di u ná abi leti fu du. A omen sama kon abi heimembee fu di den be wani balinen, fu di den be e dyalusu anga taawan, efuso fu di den á be e holi denseefi di den ati be boon. Na a sani ya pasa anga Absalom, Usiya anga Nebukadnesar. Neen meke Yehofa meke den fusutan taki en anga sama di abi heimembee nai koti.—2 Samuweli 15:1-6; 18:9-17; 2 Koloniki 26:16-21; Daniyeli 5:18-21.\n10. Sowtu toli aini Beibel e soi saide wi á mu e kuutu taawan?\n10 Ma taa sani de tu di sa meke sama du sani di den ná abi leti fu du. Pakisei a toli fu Abimeilek anga Peitilisi (Genesesi 20:2-7; Mateyesi 26:31-35) A heimembee meke den man ya du sani di den á be abi leti fu du? A sabi den á be kaba sabi a fini fu a toli efuso a denki den á denki fosi den du wan sani? Wi á poi si sama ati, neen meke wi á mu e kuutu taawan te den du wan sani.—Leisi Yakowbesi 4:12.\nFUSUTAN A PISI DI I MU DU\n11. San u mu meke moiti fu fusutan?\n11 Wan sama di abi sakafasi sabi en peesi aini a olikanisâsi fu Gadu. Yehofa á lobi te sani e waka buuyabuuya. A meke ala sama sabi san neen peesi aini a kemeente, ma ala sama de fanowdu. A gi ala u koni fu du son sani. Ai gi wi a okasi tu fu luku fa u wani wooko anga a koni ya. Ma efu wi abi sakafasi, wi o wooko anga a koni di a gi u enke fa a wani (Romesama 12:4-8). Wi e fusutan taki Yehofa wani u wooko anga a koni di a gi u, fu gi en gaandi efuso fu yeepi taawan.—Leisi 1 Peitilisi 4:10.\nSan u sa leli fu Yesesi te den baala gi u wan wooko fu du? (Luku paragraaf 12-14)\n12, 13. San u mu holi a pakisei te a wooko di wi e du gi Yehofa kengi?\n12 Te a de fanowdu Yehofa e kengi a wooko di wi e du aini en olikanisâsi. Pakisei Yesesi. Biginbigin neen anga Yehofa wawan too be de (Odo 8:22). Neen a yeepi Yehofa meke den engel, hemel, goontapu anga libisama (Kolosesama 1:16). Baka ten Yehofa gi en wan taa wooko. A be sende en kon a goontapu enke libisama. A be de wan beibi fosi. Baka dati a toon wan gaansama (Filipisama 2:7). Baka di a dede, a go a hemel, neen a toon kownu fu Gadu Kownukondee aini 1914 (Hebrewsama 2:9). Ma aini a ten di e kon, a o tii enke Kownu wan dunsu yali. Baka dati a o gi Yehofa a Kownukondee baka, da „Gadu o de ala sani gi ala sama”.—1 Korentesama 15:28.\n13 Sani sa kengi aini u libi tu. Kande fosi a u wawan be de, neen u toow bakaten. Kande u meke pikin tu. Kande di u kon moo gaandi u kengi wantu sani fu man du moo gi Yehofa. Den sowtu kengi ya sa meke u fende moo faantiwowtu, ma kande den sa meke u lasi son faantiwowtu tu. Winsi u gaandi efuso yonkuu, winsi u gusontu efuso siki, Yehofa sabi san u poi du. A nai akisi u fu du sani di a sabi taki u ná o poi du. Ai piisii anga den sani di wi e du gi en.—Hebrewsama 6:10.\n14. Fa sakafasi sa yeepi u fu tifeedi anga fu de anga piisii ala yuu?\n14 Yesesi be e piisii anga ala den wooko di Yehofa be e gi en. A so u sa piisii anga den wooko di Yehofa e gi u tu (Odo 8:30, 31). Wan sama di abi sakafasi e tifeedi anga den gaandi di a abi aini a kemeente. A nai fii wan fasi te taawan e fende faantiwowtu, ma ai piisii anga den sani di ai du gi Yehofa. Ai fusutan taki a Yehofa gi en a faantiwowtu di a abi. Wan sama di abi sakafasi e lesipeki taawan. Ai piisii fu holibaka gi den. Ai holi a pakisei taki Yehofa gi taawan faantiwowtu tu.—Romesama 12:10.\nFA U MU SOI SAKAFASI?\n15. San u sa leli fu Gidiyon?\n15 Gidiyon a wan sama di be abi sakafasi. Di Yehofa gi en a faantiwowtu fu fii den Islayelisama di den Midiyansama be e pina den, neen Gidiyon taigi Yehofa taki: „Mi famii á pelensipali seefiseefi aini a lo fu Manase. Anga ala mi na a moo pikinwan aini a osofamii fu nda” (Kuutubakaa 6:15). Ma Gidiyon fitoow Yehofa, neen a teke a faantiwowtu di Yehofa gi en. A meke moiti fu fusutan fa a mu du a wooko, neen a begi Yehofa fu yeepi en (Kuutubakaa 6:36-40). Gidiyon be taanga. A be abi deki-ati tu. Ma tokuso a be e du sani anga koni (Kuutubakaa 6:11, 27). Bakaten, den sama be wani poti en enke kownu, ma a á be wani. Di a du san Yehofa be sende en, neen a go a osu baka.—Kuutubakaa 8:22, 23, 29.\n16, 17. San wan sama di abi sakafasi mu du fu go a fesi?\n16 Te wan sama teke wan wooko di den baala gi en efuso a wani moo faantiwowtu aini a kemeente, da dati á wani taki a heimembee a abi. Beibel e soi taki a wan bun sani te wan sama di e dini Yehofa wani yeepi en baala anga sisa. A wan bun sani tu te ai suku fu go a fesi (1 Timotiyesi 4:13-15). Ma a te wi e fende nyun faantiwowtu fosi, da wi e go a fesi? Nono. Te wi e meke moiti fu toon wan moo bun mati fu Yehofa, anga te wi e meke moiti fu dini Yehofa moo bun efuso fu yeepi taa sama, da a fesi wi e go tu.\n17 Te wan sama abi sakafasi, ai luku fosi efu a o man tyai a faantiwowtu di den gi en. Ai begi Yehofa fu yeepi en tu. Ai akisi enseefi taki: „Mi o abi ten anga kaakiti fu du taa sani di de fanowdu? Efu mi ná o abi ten anga kaakiti fu du den sani de, da mi sa akisi taa sama fu yeepi mi anga a wooko di mi e du nownow?” Te wan sama di abi sakafasi pakisei den sani ya, da a o luku efu a o poi du a wooko. Efu wi abi sakafasi, da kande u mu taki wi á poi du a wooko.\n18. (a) San wan sama di abi sakafasi o du te den baala gi en wan wooko? (b) Fa Romesama 12:3 e yeepi u fu soi sakafasi?\n18 Yehofa wani den sama di e dini en soi „sakafasi” (Mika 6:8). Neen meke te den baala gi u wan wooko, u mu meke moiti fu sabi fa Yehofa wani u du a wooko. U mu begi en fu a yeepi u, leti enke Gidiyon. U mu teke ten pakisei san Yehofa e leli u anga a Beibel anga en olikanisâsi. U mu holi a pakisei taki a ná fu di u sabi du son wooko meke Yehofa gi u wan faantiwowtu. A di a abi sakafasi meke ai gi u faantiwowtu. A de kabakaba fu yeepi u anga den faantiwowtu de tu (Psalm 18:35). Wan sama di abi sakafasi ’nai fii enseefi’.—Leisi Romesama 12:3.\n19. Saide u mu abi sakafasi?\n19 Wan sama di abi sakafasi sabi taki a Yehofa wawan sama mu gafa, bika neen meke ala sani. Neen na a Moo Gaan Gadu fu hemel anga goontapu (Openbaring 4:11). Efu wi abi sakafasi, wi o piisii anga den sani di wi e du gi Yehofa. Wi o lesipeki a fasi fa den baala anga sisa e denki. Wi o holi den a pakisei. A sani ya o meke u libi na a wan. Wan sama di abi sakafasi e denki fosi a du wan sani. A sani ya e yeepi en fu a á meke gaan fowtu. Yehofa lobi den sama di abi sakafasi. Neen meke a foluku fi en, e fusutan taki a de taanga fanowdu fu abi sakafasi. Aini a taa artikel wi o si fa u sa soi sakafasi winsi a á makiliki.


U mu soi taki wi e fii gi taawan | A Wakititolen\nLEISI AINI Acholitongo Afrikaans Aja Akatongo Albaniya-tongo Almeniyatongo Altaitongo Alur Amhareisitongo Amitongo Angolese Gebarentaal Arabiatongo Aserbaiyanitongo Aserbaiyanitongo Aymaratongo Bakratongo Basatongo (Kamerun) Baskirtongo Bataks (Karo) Bataks (Simalungun) Bataks (Toba) Bauletongo Bengalitongo Biak Bikoltongo Bislamatongo Bulgariatongo Bulutongo Chavacano Chinees Kantonees (vereenvoudigd) Chintongo (Haka) Chitonga (Zimbabwe) Choltongo Chopi Chuvashtongo Creools (Belize) Creools (Kaapverdië) Dajaks Ngaju Damara Dangmetongo Deinsitongo Digortongo Dofusama-tongo fu Australiya Dofusama-tongo fu Balasilikondee Dofusama-tongo fu Bolifiya Dofusama-tongo fu Cuba Dofusama-tongo fu Keniya Dofusama-tongo fu Kolombiya Dofusama-tongo fu Koreya Dofusama-tongo fu Malawi Dofusama-tongo fu Nikalagwa Dofusama-tongo fu Panama Dofusama-tongo fu Peru Dofusama-tongo fu Rosiyakondee Dofusama-tongo fu Zimbabwe Dofusama-tongo fu Zuid Afiikan Dofusma-tongo fu Amerika Dofusma-tongo fu Argentina Dofusma-tongo fu Chili Dofusma-tongo fu China Dofusma-tongo fu Doisrikondre Dofusma-tongo fu Ekwador Dofusma-tongo fu Fensikondre Dofusma-tongo fu Filippijnen Dofusma-tongo fu Fransikondre Dofusma-tongo fu Grikikondre Dofusma-tongo fu Gwatemala Dofusma-tongo fu Honduras Dofusma-tongo fu Hongaria Dofusma-tongo fu India Dofusma-tongo fu Indonesia Dofusma-tongo fu Ingrisikondre Dofusma-tongo fu Italiakondre Dofusma-tongo fu Kosta Rika Dofusma-tongo fu Meksikow Dofusma-tongo fu Paragwai Dofusma-tongo fu Polen Dofusma-tongo fu Potogisikondre Dofusma-tongo fu Quebec Dofusma-tongo fu Rumenia Dofusma-tongo fu Spanyorokondre Dofusma-tongo fu Taiwan Dofusma-tongo fu Thailand Dofusma-tongo fu Tyekia Dofusma-tongo fu Venezuwela Dofusma-tongo fu Yapan Doisritongo Doualatongo Drehu-tongo Dyulatongo Edotongo Efiktongo Eisikondeetongo Eksosatongo Esan Estitongo Ewetongo Fensitongo Fidyitongo Fontongo Fransitongo Garifunatongo Gatongo Georgiatongo Gitonga Grikitongo Groenlandtongo Guaranitongo Guntongo Guyaratitongo Haiti Kriorotongo Hawsatongo Hebrewtongo Hererotongo Hiligainontongo Hinditongo Hirimotutongo Hmong (wit) Hongariatongo Ibanag Ibantongo Ibindatongo Igbotongo Ilokotongo Indoneisiatongo Ingrisitongo Isokotongo Italiatongo Javaans Kabiyetongo Kaktikuel-tongo Kambodyatongo Kanadatongo Karen (S’gaw) Kasaktongo Kasaktongo (Arabia) Katalantongo Katyintongo Kektyitongo Ketyuwatongo (Ankas) Ketyuwatongo (Ayakutyo) Ketyuwatongo (Bolifiya) Ketyuwatongo (Kusko) Kikambatongo Kikaondetongo Kikongotongo Kikuyutongo Kilubatongo Kimbundutongo Kinyarwandatongo Kipendetongo Kirgisitongo Kiribatitongo Kirunditongo Kisitongo Kisongetongo Kitongatongo (Malawi) Koerdisch, Kurmanji (Kaukasus) Kongotongo Koreya-tongo Krio Kriorotongo Gwadelup Krowâsiatongo Kurmanyitongo, Kurdia Kurmanyitongo, Kurdia (sirilis-alfabet) Kwangalitongo Kwanyamatongo Kyangonde Laag Duits-tongo Lahutongo Laostongo Latfiatongo Lingalatongo Litoniyatongo Lomwetongo Lufaletongo Lugandatongo Lukonsotongo Lundatongo Luotongo Makhuwa-Meetto Makuatongo Malagasitongo Malayalamtongo Maleisitongo Maltatongo Mambwe-Lungutongo Mamtongo Mapudunguntongo Maratitongo Masatektongo (Huwatala) Masedoniya-tongo Masyaleisitongo Mauritius Kriorotongo Mayatongo Mbunda Miksetongo Mikstektongo (Gerero) Mingreels Misotongo Miyanmartongo Mongoliyatongo Mooretongo Motutongo Mozambikaanse Gebarentaal Nadautongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Navayotongo Ndongatongo Nepalitongo Ngaberetongo Ngangela Ni-weitongo Niastongo Nidebeletongo Nidebeletongo (Zimbabwe) Nisematongo Norwegatongo Nyanekatongo Nyungwe Okanisitongo Okpe Oromotongo Oseitiatongo Otetelatongo Palawtongo Pangasinantongo Papiamentutongo (Korsow) Persiatongo Pidgin (West-Afrika) Ponpeitongo Potogisitongo Potogisitongo (Potogisikondee) Punyabitongo Pôlsutongo Quichua (Chimborazo) Quichua (Imbabura) Rarotongatongo Romani (Macedonië, cyrillisch) Romani (Servië) Romanitongo (Masedoniya) Romanitongo (Zuidsei fu Grikikondre) Ronga Rosiyatongo Rumeiniatongo Runyankoretongo Rutorotongo Salomon eilanti pidgin Salvadoraanse Gebarentaal Samowatongo Sangirees Sangotongo Sapotektongo (Istmus) Sebuwanotongo Seisyel-èilanti Kriorotongo Senatongo Sepeditongo Sepulana Serfiatongo Serfiatongo (Romesma-alfabet) Sesotho (Lesotho) Sesotho (Zuid-Afrika) Setswanatongo Shangaan (Mozambique) Sibembatongo Sidamatongo Silositongo Sinhalatongo Sinyanyatongo Slofeiniatongo Slowaakse Gebarentaal Slowâkiatongo Sneisitongo Kanton (Fosiwan) Sneisitongo Mandarin (fosiwan Sneisitongo Mandarin (makrikiwan) Spanyorotongo Sramakatongo Sranantongo Sulutongo Sundaas Swahilitongo Swahilitongo (Kongo) Swatitongo Sweidsitongo Syitongatongo Syonatongo Tagalogtongo Tahititongo Taitongo Talapanektongo Tamiltongo Taraskotongo Tatartongo Tayikitongo Telugutongo Tetun Dili Tiftongo Tigrinyatongo Tok Pisintongo Tongantongo Torkutongo Totonaktongo Toyolabaltongo Truktongo Tsongatongo Tswatongo Tsyilubatongo Tufalotongo Turkmeniatongo Twitongo Tyekiatongo Tyitumbukatongo Tyityewatongo Tyiyaotongo Tyokwetongo Tyuabotongo Tzeltaltongo Tzotziltongo Udgurtongo (Arabia) Udgurtongo (sirilis-alfabet) Ukrainitongo Umbundutongo Urdutongo Urhobotongo Urundtongo Usbektongo Vendatongo Vietnameisitongo Walisitongo Waray-Waraytongo Wayuunaikitongo Welshtongo Wolaitatongo Yapantongo Yaptongo Yorubatongo Zambiaanse Gebarentaal Zandetongo usbekitongo (Romesma-alfabet)\n„Ala u mu . . . soi taki wi e fii gi taawan.”—1 PEIT. 3:8.\nSINGI 90 Gi taawan taanga-sikin\n1. Enke fa 1 Peitilisi 3:8 e soi, da fa wi e fii te taawan e soi taki den e booko den ede anga u?\nWI E fii bun te u de anga sama di e soi taki den e booko den ede anga u. Den e puubei fu fusutan fa wi e fii anga fa wi e denki. Son leisi den e yeepi wi a sani winsi u ná akisi den. U lobi sama di e soi taki den e „fii” gi u.—Leisi 1 Peitilisi 3:8.\n2. San a wantu sani di sa meke a taanga gi u fu soi taki wi e fii gi taawan?\n2 Ala tuu Kelesten wani soi taki den e booko den ede anga taawan. Ma a sani ya á makiliki. Saide? A fu di wi abi sondu (Rom. 3:23). Neen meke a moiti u mu e meke fu wi á denki useefi namo. A fasi fa u kiya anga son sani di miti wi aini a libi sa meke a taanga gi u fu soi taki wi e booko wi ede anga taawan tu. Wan taa sani, na a fasi fa den sama di wi anga den e paa e tyai denseefi. Aini a ten ya, gaanse sama „lobi denseefi pasa peesi”, neen meke den nai booko den ede anga taawan (2 Tim. 3:1, 2). San o yeepi u fu soi taki wi e fii gi taawan winsi fa ai taanga son yuu?\n3. (a) San o yeepi u fu soi taki wi e fii gi taawan? (b) San wi o leli aini a artikel ya?\n3 Efu u waka a Yehofa anga Yesesi baka, a sani de o yeepi u fu moo booko wi ede anga taawan. Yehofa na a moo bun sama di sa soi u fa u sa soi taki wi e booko wi ede anga taawan, bika en a lobi (1 Yoh. 4:8). Yesesi abi denseefi manii fi en Dda (Yoh. 14:9). Di Yesesi be de a goontapu, a soi fa wan sama sa soi taki ai fii gi taawan. Aini a artikel ya wi o luku fa Yehofa anga Yesesi soi taki den e booko den ede anga taawan. Wi o luku tu fa u sa waka a den baka.\nYEHOFA SOI TAKI AI FII GI TAAWAN\n4. Fa Yesaya 63:7-9 e soi taki Yehofa e booko en ede anga den sama di e dini en?\n4 Beibel e leli u taki Yehofa e booko en ede anga den sama di e dini en. Pakisei fa Yehofa be e fii te a be e si fa den Islayelisama be e pina. Beibel taki: „Te sani be e moo den, da a be e du en ogii.” (Leisi Yesaya 63:7-9.) Polofeiti Sakaliya sikiifi taki te sama e du ogii anga den sama di e dini Yehofa, da a leti enke anga Yehofa seefi den e du ogii. Yehofa be taigi den sama di e dini en taki: „A sama di o holi u, e holi mi ain gaasi” (Sak. 2:8). A sani ya e soi taki Yehofa e booko en ede tuutuu anga den sama di e dini en!\nYehofa soi taki a be e fii gi den Islayelisama di a puu den a Egepte (Luku paragraaf 5)\n5. Fa Yehofa be e yeepi en foluku te sama be e pina den?\n5 Te a foluku fu Yehofa be e pina, a ná fii a be e fii gi den namo, ma a be e yeepi den tu. Di den Islayelisama be de a Egepte enke saafu, a be e hati Yehofa di a si fa den be e pina, neen meke a be wani yeepi den. A taigi Mosesi taki: „Mi si fa a foluku fu mi e pina a Egepte. Mi yee fa den e bali e suku yeepi . . . Mi sabi fa den e pina. Mi o saka go fii den puu a den Egeptesama ana” (Ek. 3:7, 8). A di Yehofa be e fii gi a foluku fi en meke a puu den a katibo a Egepte. Omen ondoo yali baka dati, di den Islayelisama be de aini a Paamisi Kondee, taa kondee be e kon feti anga den. San Yehofa du? Beibel taki: „Tyali be e kisi Yehofa te a be si fa den e geme fu di den taa foluku be e pina den.” A fii di Yehofa be e fii gi a foluku fi en be meke a du wan sani fu yeepi den. A poti kuutubakaa fu puu den a den feyanti fu den ana.—Kuut. 2:16, 18.\n6. Fa Yehofa soi taki a be e holi den fii fu Yona a pakisei winsi fa a á be e denki bun?\n6 Yehofa e holi den fii fu den sama di e dini en a pakisei, winsi son leisi den nai denki enke fa ai denki. Luku a toli fu Yona. Gadu be sende a polofeiti ya fu go wasikoi den sama fu a foto Ninifei. Di den sama ya daai den libi, Gadu á kii den moo. Ma Yona á be lobi a sani ya seefiseefi. En „ati boon te ná sani”, fu di Ninifei á poli enke fa a be taigi den sama. Ma Yehofa ati á boon a Yona. A yeepi en fu kengi a fasi fa ai denki (Yona 3:10–4:11). Bakaten Yona kon fusutan san Yehofa be wani leli en. Neen meke Yehofa be man koboloiki en fu sikiifi den sani ya aini Beibel fu leli u wan sani.—Rom. 15:4. *\n7. San wi e leli fu a fasi fa Yehofa be e libi anga den sama di be e dini en a fositen?\n7 A fasi fa Yehofa be e libi anga den sama di be e dini en aini a ten di pasa, e soi taki ai booko en ede anga a foluku fi en. A sabi san e miti u. Yehofa sabi ’san de a wi ati’ (2 Kolon. 6:30). A sabi san wi e denki, fa wi e fii, san u poi du anga san wi á poi du. ’A ná o meke tesi di wi á poi tyai miti u’ (1 Kor. 10:13). A sani di Yehofa paamisi u ya e gi u taanga-sikin tuutuu.\nYESESI SOI TAKI AI FII GI TAAWAN\n8-10. San be yeepi Yesesi fu sabi fa sama e fii te son sani e miti den?\n8 Di Yesesi be de a goontapu a be e fii gi taawan tuutuu. Meke u luku dii sani di meke a be e booko en ede anga taawan. A fosiwan: Yesesi anga en Dda abi denseefi manii, neen meke a lobi sama leti enke en Dda. Te a be luku den sani di a be yeepi en Dda meke a be e piisii. Ma a „libisama” be e moo meke a piisii (Odo 8:31). A di Yesesi lobi sama meke a be e booko en ede anga den.\n9 Du fu du tu: Leti enke Yehofa, Yesesi be poi si san de a wan sama ati. A be sabi saide sama be e du son sani anga fa den be e denki (Mat. 9:4; Yoh. 13:10, 11). Te Yesesi be si taki sama booko-saka, a be e toosutu den, fu di a be e fii gi den.—Yes. 61:1, 2; Luk. 4:17-21.\n10 Du fu dii: Son sani di e miti sama, be miti Yesesi tu. Yesesi mma anga en kweki dda Yowsefu be pooti. Yowsefu be e wooko taanga, a leli Yesesi fa fu wooko taanga tu (Mat. 13:55; Malik. 6:3). A gei enke Yowsefu dede fosi Yesesi bigin anga a peleikiwooko fi en a goontapu ya. A sani ya be musu hati en, bika a be lobi Yowsefu. Neen meke a sabi fa sama e fii te wan sama di den lobi dede. Yesesi be sabi san a wani taki tu fu de aini wan osufamii anga sama di ná abi aseefi biibi (Yoh. 7:5). Ala den sani ya be yeepi Yesesi fu fusutan fa sama e fii te son sani e miti den.\nTyali kisi Yesesi gi wan dofuman, neen meke a puu en a den sama ini, fosi a deesi en (Luku paragraaf 11)\n11. Sowtu toli e soi taki Yesesi be e fii gi taawan tuutuu? (Luku a fowtow a fesise fu a Wakititolen.)\n11 Den wonduu di Yesesi be e du, be e soi taki a be e fii gi taawan tuutuu. A á be e du wonduu namo fu di a be mu du wonduu, ma a di ’tyali be e kisi en’ gi den sama di be e pina meke a be e yeepi den (Mat. 20:29-34; Malik. 1:40-42). A di Yesesi be e booko en ede anga wan dofuman meke a puu en aini den somen sama fosi a deesi en. Tyali be kisi en tu gi wan uman di man be dede kaba, neen meke a be weki a wan kodo manpikin fi en di be dede (Malik. 7:32-35; Luk. 7:12-15). A di Yesesi be e fii gi den sama ya meke a yeepi den.\n12. Fa Yohanisi 11:32-35 e soi taki Yesesi be e booko en ede anga Maata anga Maliya?\n12 Yesesi be e booko en ede anga Maata anga Maliya. Di a si fa a dede fu den baala Lasalesi be e hati den, neen „Yesesi bigin kee”. (Leisi Yohanisi 11:32-35.) A ná fu di Yesesi á be o si Lasalesi moo meke a be kee, bika a be sabi taki a be o weki en baka. Ma a kee fu di a be sabi fa Maata anga Maliya be e fii di den baala Lasalesi dede.\n13. Saide ai gi u taanga-sikin fu sabi taki Yesesi e fii gi sama?\n13 A sabi di u sabi taki Yesesi e fii gi sama e gi u taanga-sikin. Winsi fa wi á poi de pilisisi enke Yesesi, toku u lobi en fu di ai fii gi taawan (1 Peit. 1:8). Neen meke wi e piisii fu sabi taki ai tii enke Kownu a hemel nownow. Dyonson a o puu pina. Yesesi na a moo bun sama di sa puu ala den polobelema di Saatan tyai kon gi libisama, bika a sabi fa wi e fii. A be miti somen fu den sani di e miti u nownow di a be de a goontapu. Eeye, ná pikin bigi ai bigi gi u taki a Kownu fu u „poi fusutan den swakifasi fu u”.—Heb. 2:17, 18; 4:15, 16.\nWAKA A YEHOFA ANGA YESESI BAKA\n14. Enke fa Efeisesama 5:1, 2 e soi, da san u mu meke moiti fu du?\n14 Te u luku a fasi fa Yehofa anga Yesesi soi taki den e fii gi sama, da ai gi u taanga-sikin fu meke moo moiti fu soi taki wi e fii gi taawan. (Leisi Efeisesama 5:1, 2.) Winsi fa wi á poi si sama ati enke Yehofa anga Yesesi, tokuso u sa meke moiti fu fusutan fa taawan e fii anga san a den nowtu fu den (2 Kor. 11:29). Den sama fu a goontapu ya nai booko den ede anga taawan, ma wi e du ala san u man fu soi taki ’wi e booko wi ede anga taawan’.—Filip. 2:4.\n(Luku paragraaf 15-19) *\n15. Sama mu moo soi taki den e fii gi taawan aini a kemeente?\n15 Owluman mu e moo soi taki den e fii gi taawan. Den sabi taki Yehofa o akisi den faantiwowtu fu a fasi fa den e luku den sikapu (Heb. 13:17). Efu owluman wani yeepi den baala anga sisa, den mu meke moiti fu fusutan fa den e fii. Fa owluman sa soi taki den e fii gi den baala anga sisa?\n16. Fa owluman sa soi taki den e booko den ede anga den baala anga sisa aini a kemeente? Saide a sani ya pelensipali?\n16 Wan owluman di e booko en ede anga den baala anga sisa abi ten gi den. Ai poti akisi gi den, da ai aliki bun te den e taki. Den sani ya de taanga fanowdu, moomoo te wan baala efuso sisa wani taki puu koko neen ati (Odo 20:5). Te wan owluman e meke ten gi den baala anga sisa, en anga den e toon moo bun mati, den o fitoow en tu. A sani ya o meke den moo lobi denseefi.—Toli 20:37.\n17. Sowtu manii omen baala anga sisa taki den lobi fu owluman? Gi wan ondoofenitoli.\n17 A omen baala anga sisa taki den moo lobi owluman di e soi taki den e booko den ede anga den. Saide? Wan sisa den e kai Adelaide taki: „Ai moo makiliki fu taigi den fa yu e fii, bika i sabi taki den o fusutan i.” A taki tu: „Te yu e taki anga den yu e fii tuutuu taki den e booko den ede anga i.” Wan baala taki: „Di mi taigi wan owluman san e miti mi, mi si fa en ain be fuu anga wataa. Noiti mi o feegete a sani de.”—Rom. 12:15.\n18. San o yeepi u fu soi taki wi e booko wi ede anga taawan?\n18 A ná owluman wawan mu soi taki den e fii gi taawan. Ala u mu meke moiti fu abi a manii ya. San o yeepi u fu abi a manii ya? Puubei fu fusutan san e miti den baala anga sisa anga den sama aini yu osufamii. Poti pakisei a den yonkuuwan aini a kemeente, den gaandiwan, den wan di siki anga den wan di e tyali fu di wan sama fu den dede. Akisi den fa ai go anga den. Aliki te den e taigi i fa den e fii. Meke den fii taki yu e fusutan den anga taki yu e booko yu ede anga den. Du ala san i man fu yeepi den. Te wi e du den sani ya wi e soi taki u lobi u baala anga sisa tuutuu.—1 Yoh. 3:18.\n19. Saide u mu abi boo te u wani yeepi taawan?\n19 U mu abi boo te u wani yeepi taawan. Saide? A ná ala sama ná aseefi. Te son sama abi booko-ede den e wani taki anga wan sama, ma son wan á lobi taki fu den polobelema fu den. Neen meke u mu soi den taki u wani yeepi den, ma u mu luku bun fu wi á akisi den sani di o meke den fii wan fasi (1 Tes. 4:11). Son leisi te wan sama taigi i fa ai fii, a ná ala yuu yu o man fusutan saide a sama e fii so, ma toku i mu holi a pakisei taki a so a sama e fii. Neen meke u mu gaw fu aliki, ma wi á mu gaw fu taki.—Mat. 7:1; Yak. 1:19.\n20 Boiti taki wi e soi den baala anga sisa aini a kemeente taki wi e fii gi den, u mu soi a fasi ya aini a peleikiwooko tu. Fa u sa soi taki wi e fii gi den sama di wi e miti aini a peleikiwooko? Wi o luku a toli ya aini a taa artikel.\nFa Yehofa soi taki ai fii gi taawan?\nFa Yesesi be soi taki ai fii gi taawan?\nSINGI 130 Gi taawan paadon\n^ paragraaf 5 Yehofa anga Yesesi e fii gi taawan. A artikel ya o soi u fa u sa waka a den baka. Wi o luku tu saide u mu e fii gi taawan anga san u mu du fu soi taki wi e fii gi taawan.\n^ paragraaf 6 Yehofa be soi taki ai fii gi taa sama di be e dini en tu, te den be lasi-ati efuso te den be e feele. Pakisei a toli fu Hana (1 Sam. 1:10-20), Eliya (1 Kow. 19:1-18), anga Ebed-Meilek (Yel. 38:7-13; 39:15-18).\n^ paragraaf 64 SAN WI E SI A DEN FOWTOW: Wantu fasi fa u sa soi taki wi e fii gi taawan a den komakandaa. Wi e si wan (1) owluman e taki switi anga wan yonkuu peleikiman anga en mma, (2) wan dda anga en pikin e yeepi wan gaandi sisa fu go a wagi, anga (3) tu owluman e aliki wan sisa.


San a fasi fa a Membeefesa e holi, e leli u fu wan Kownu di e tii a hemel? | A Wakititolen\nA Wakititolen (anga sutudi-artikel) | yanuari 2019\nLEISI AINI Acholitongo Afrikaans Aja Akatongo Albaniya-tongo Almeniyatongo Altaitongo Alur Amhareisitongo Amitongo Angolese Gebarentaal Arabiatongo Aserbaiyanitongo Aserbaiyanitongo Aymaratongo Bakratongo Basatongo (Kamerun) Baskirtongo Bataks (Karo) Bataks (Simalungun) Bataks (Toba) Bauletongo Bengalitongo Biak Bikoltongo Bislamatongo Bulgariatongo Bulutongo Chavacano Chinees (Kantonees, vereenvoudigd) Chintongo (Haka) Chitonga (Zimbabwe) Choltongo Chopi Chuvashtongo Creools (Belize) Creools (Kaapverdië) Dajaks Ngaju Damara Dangmetongo Deinsitongo Digortongo Dofusama-tongo fu Australiya Dofusama-tongo fu Balasilikondee Dofusama-tongo fu Bolifiya Dofusama-tongo fu Cuba Dofusama-tongo fu Keniya Dofusama-tongo fu Kolombiya Dofusama-tongo fu Koreya Dofusama-tongo fu Malawi Dofusama-tongo fu Nikalagwa Dofusama-tongo fu Panama Dofusama-tongo fu Peru Dofusama-tongo fu Rosiyakondee Dofusama-tongo fu Zimbabwe Dofusama-tongo fu Zuid Afiikan Dofusma-tongo fu Amerika Dofusma-tongo fu Argentina Dofusma-tongo fu Chili Dofusma-tongo fu China Dofusma-tongo fu Doisrikondre Dofusma-tongo fu Ekwador Dofusma-tongo fu Fensikondre Dofusma-tongo fu Filippijnen Dofusma-tongo fu Fransikondre Dofusma-tongo fu Grikikondre Dofusma-tongo fu Gwatemala Dofusma-tongo fu Honduras Dofusma-tongo fu Hongaria Dofusma-tongo fu India Dofusma-tongo fu Indonesia Dofusma-tongo fu Ingrisikondre Dofusma-tongo fu Italiakondre Dofusma-tongo fu Kosta Rika Dofusma-tongo fu Meksikow Dofusma-tongo fu Paragwai Dofusma-tongo fu Polen Dofusma-tongo fu Potogisikondre Dofusma-tongo fu Quebec Dofusma-tongo fu Rumenia Dofusma-tongo fu Spanyorokondre Dofusma-tongo fu Taiwan Dofusma-tongo fu Thailand Dofusma-tongo fu Tyekia Dofusma-tongo fu Venezuwela Dofusma-tongo fu Yapan Doisritongo Doualatongo Drehu-tongo Dyulatongo Edotongo Efiktongo Eisikondeetongo Eksosatongo Esan Estitongo Ewetongo Fensitongo Fidyitongo Fontongo Fransitongo Garifunatongo Gatongo Georgiatongo Gitonga Grikitongo Groenlandtongo Guaranitongo Guntongo Guyaratitongo Haiti Kriorotongo Hawsatongo Hebrewtongo Hererotongo Hiligainontongo Hinditongo Hirimotutongo Hmong (wit) Hongariatongo Ibanag Ibantongo Ibindatongo Igbotongo Ilokotongo Indoneisiatongo Ingrisitongo Isokotongo Italiatongo Javaans Kabiyetongo Kaktikuel-tongo Kambodyatongo Kanadatongo Karen (S’gaw) Kasaktongo Kasaktongo (Arabia) Katalantongo Katyintongo Kektyitongo Ketyuwatongo (Ankas) Ketyuwatongo (Ayakutyo) Ketyuwatongo (Bolifiya) Ketyuwatongo (Kusko) Kikambatongo Kikaondetongo Kikongotongo Kikuyutongo Kilubatongo Kimbundutongo Kinyarwandatongo Kirgisitongo Kiribatitongo Kirunditongo Kisitongo Kisongetongo Kitongatongo (Malawi) Koerdisch, Kurmanji (Kaukasus) Kongotongo Koreya-tongo Krio Kriorotongo Gwadelup Krowâsiatongo Kurmanyitongo, Kurdia Kurmanyitongo, Kurdia (sirilis-alfabet) Kwangalitongo Kwanyamatongo Kyangonde Laag Duits-tongo Lahutongo Laostongo Latfiatongo Lingalatongo Litoniyatongo Lomwetongo Lufaletongo Lugandatongo Lukonsotongo Lundatongo Luotongo Makuatongo Malagasitongo Malayalamtongo Maleisitongo Maltatongo Mambwe-Lungutongo Mamtongo Mapudunguntongo Maratitongo Masatektongo (Huwatala) Masedoniya-tongo Masyaleisitongo Mauritius Kriorotongo Mayatongo Mbunda Miksetongo Mikstektongo (Gerero) Mingreels Misotongo Miyanmartongo Mongoliyatongo Mooretongo Motutongo Mozambikaanse Gebarentaal Nadautongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Navayotongo Ndongatongo Nepalitongo Ngaberetongo Ngangela Ni-weitongo Niastongo Nidebeletongo Nidebeletongo (Zimbabwe) Nisematongo Norwegatongo Nyanekatongo Nyungwe Okanisitongo Okpe Oromotongo Oseitiatongo Otetelatongo Palawtongo Pangasinantongo Papiamentutongo (Korsow) Persiatongo Pidgin (West-Afrika) Ponpeitongo Potogisitongo Potogisitongo (Potogisikondee) Punyabitongo Pôlsutongo Quichua (Chimborazo) Quichua (Imbabura) Rarotongatongo Romani (Macedonië, cyrillisch) Romani (Servië) Romanitongo (Masedoniya) Romanitongo (Zuidsei fu Grikikondre) Ronga Rosiyatongo Rumeiniatongo Runyankoretongo Rutorotongo Salomon eilanti pidgin Salvadoraanse Gebarentaal Samowatongo Sangirees Sangotongo Sapotektongo (Istmus) Sebuwanotongo Seisyel-èilanti Kriorotongo Senatongo Sepeditongo Sepulana Serfiatongo Serfiatongo (Romesma-alfabet) Sesotho (Lesotho) Sesotho (Zuid-Afrika) Setswanatongo Shangaan (Mozambique) Sibembatongo Sidamatongo Silositongo Sinhalatongo Sinyanyatongo Slofeiniatongo Slowaakse Gebarentaal Slowâkiatongo Sneisitongo Kanton (Fosiwan) Sneisitongo Mandarin (fosiwan Sneisitongo Mandarin (makrikiwan) Spanyorotongo Sramakatongo Sranantongo Sulutongo Sundaas Swahilitongo Swahilitongo (Kongo) Swatitongo Sweidsitongo Syitongatongo Syonatongo Tagalogtongo Tahititongo Taitongo Talapanektongo Tamiltongo Taraskotongo Tatartongo Tayikitongo Telugutongo Tetun Dili Tiftongo Tigrinyatongo Tok Pisintongo Tongantongo Torkutongo Totonaktongo Toyolabaltongo Truktongo Tsongatongo Tswatongo Tsyilubatongo Tufalotongo Turkmeniatongo Twitongo Tyekiatongo Tyitumbukatongo Tyityewatongo Tyiyaotongo Tyokwetongo Tyuabotongo Tzeltaltongo Tzotziltongo Udgurtongo (Arabia) Udgurtongo (sirilis-alfabet) Ukrainitongo Umbundutongo Urdutongo Urhobotongo Urundtongo Usbektongo Vendatongo Vietnameisitongo Walisitongo Waray-Waraytongo Wayuunaikitongo Welshtongo Wolaitatongo Yapantongo Yaptongo Yorubatongo Zambiaanse Gebarentaal Zandetongo usbekitongo (Romesma-alfabet)\nSan a fasi fa a Membeefesa e holi, e leli u fu wan Kownu di e tii a hemel?\n„A sani ya wani taki mi sikin. . . . A sani ya wani taki a ’buulu fu mi di de fanowdu fu meke a kuudei.’”—MAT. 26:26-28.\nSINGI 16 Gi Gadu daa fi en Manpikin di e tii enke Kownu\n1-2. (a) Saide u nai foondoo te u luku a fasi fa Yesesi soi u fu membee a dede fi en? (b) Sowtu manii fu Yesesi wi o luku?\nI POI taigi wan sama fa sani e waka na a Membeefesa? A ná abi misi, gaanse fu u sabi fa sani e waka te wi e membee a dede fu Yesesi. Saide? A fu di u nai du tyaipi sani na a Membeefesa. Ma toku a komakandaa ya pelensipali. Kande wi e akisi useefi taki: ’Efu a Membeefesa pelensipali so, da saide u nai du kofaliki sani na a komakandaa ya?’\n2 Di Yesesi be de a goontapu ya, sama be sabi en enke wan man di e gi leli a wan makiliki fasi. Den be e fusutan den sani di a be e leli den tu (Mat. 7:28, 29). Na aseefi sani Yesesi du di a soi u fa u mu membee a dede fi en. Meke u luku a toli ya moo fini. Wi o luku wantu fu den sani di a be taki anga wantu fu den sani di a be du na a komakandaa ya. Wi o si fa Yesesi soi sakafasi, deki-ati anga lobi. Wi o si tu fa u sa meke moiti fu abi den manii ya.\nYESESI ABI SAKAFASI\nA win anga a beele e membee u taki Yesesi dede gi u, den e membee u tu taki nownow Yesesi e tii a hemel enke Kownu (Luku paragraaf 3-5)\n3. Enke fa Mateyesi 26:26-28 e soi, fa Yesesi holi a Membeefesa? San a beele anga a win wani taki?\n3 Yesesi soi den 11 apostel fi en di be holidoo fa den mu membee a dede fi en. A teke san be fika fu a Paskafesa di den be holi, neen a soi den a wan makiliki fasi fa den be mu membee a dede fi en. (Leisi Mateyesi 26:26-28.) Na a beele di á be abi sowda anga a win di be fika a koboloiki. Yesesi taigi den apostel fi en taki den tu sani ya wani taki en sikin anga en buulu di a be o gi enke ofaandi. A gei den apostel fi en á foondoo di a komakandaa ya á be abi tyaipi sani. Saide?\n4. Fa a sani di Yesesi be taigi Maata, e yeepi u fu fusutan saide Yesesi á be koboloiki omen sani fu holi a Membeefesa?\n4 Pakisei san be pasa wantu mun a fesi, aini du fu dii yali di Yesesi be e du a peleikiwooko. A be go luku Lasalesi, Maata anga Maliya. Den sama ya a be en bun mati. Di den be de makandii, Yesesi bigin leli den. Maata be de ape, ma a á be e poti pakisei bika a be e seeka omen nyanyan gi Yesesi. Di Yesesi si so a wasikoi Maata a wan lesipeki fasi. A soi en taki a ná ala yuu a de fanowdu fu seeka tyaipi nyanyan (Luk. 10:40-42). Bakaten di a be fika wantu yuu fu Yesesi dede, a du a sani di a be leli Maata. A á be koboloiki omen sani fu holi a Membeefesa. San a sani ya e leli u fu Yesesi?\n5. San wi e leli te u luku a fasi fa Yesesi holi a Membeefesa? Fa Filipisama 2:5-8 e holibaka gi a sani ya?\n5 Den sani di Yesesi be e taki anga den sani di a be e du be e soi taki a abi sakafasi. Neen meke a nai foondoo wi taki a be soi sakafasi a neti fosi a dede (Mat. 11:29). A be sabi taki a dede di a be o dede pelensipali gi libisama. A be sabi tu taki di a be o weki baka, a be o toon Kownu a hemel. Winsi fa a be sabi den sani ya toku a á be holi wan gaan fesa fu sama poti pakisei neen. A taigi den bakaman fi en taki te den e membee a dede fi en wan leisi wan yali, na a win anga a beele namo den mu koboloiki (Yoh. 13:15; 1 Kor. 11:23-25). Yesesi soi anga a fasi fa a be holi a Membeefesa taki a á be e fii enseefi. Wi e piisii fu di u sabi taki a Kownu fu u di de a hemel abi sakafasi.—Leisi Filipisama 2:5-8.\n6. Fa u sa soi taki wi abi sakafasi enke Yesesi te tesi e miti u?\n6 Fa u sa soi taki wi abi sakafasi enke Yesesi? A te wi e booko wi ede anga taawan moo useefi (Filip. 2:3, 4). Pakisei a lasiti neti di Yesesi be de a goontapu ya. Yesesi be sabi taki dyonson a be o dede wan hati dede, tokuso a be e booko en ede anga den bakaman fi en, bika a be sabi taki den be o de anga buduufu na a ati di a be o dede. Neen meke a leli den a hii neti. A gi den taanga-sikin. A yeepi den tu fu den á booko den ede tumisi (Yoh. 14:25-31). Yesesi be e booko en ede anga taawan moo enseefi. A be abi sakafasi tu. Useefi sa meke moiti fu abi den manii ya!\nYESESI ABI DEKI-ATI\n7. Fa Yesesi soi taki a abi tuutuu deki-ati baka di a holi a Membeefesa?\n7 Den sani di Yesesi du baka di a soi den bakaman fi en fa den mu holi a Membeefesa, e soi taki a abi deki-ati. Fa a soi a sani ya? Yesesi du san Gadu wani, winsi fa a be sabi taki a sani ya be o meke sama kii en, fu di den be o taki a kosi Gadu (Mat. 26:65, 66; Luk. 22:41, 42.) Yesesi á gwe fika Yehofa. A gi a nen fu Yehofa gaandi. A soi tu taki a Yehofa na a Moo Gaan Gadu fu hemel anga goontapu. A so den sama di daai den libi abi a okasi fu fende teego libi. Na aseefi yuu, Yesesi seeka den bakaman fi en gi den sani di be o miti den.\n8. (a) San Yesesi taigi den apostel fi en di be holidoo? (b) Fa den bakaman fu Yesesi soi taki den abi deki-ati enke en den yali baka di a dede?\n8 Yesesi soi taki a be abi deki-ati tuutuu, bika a á poti pakisei a den booko-ede fi en, ma a be e luku fa a be sa yeepi den apostel fi en. A Membeefesa di a holi baka di a sende Yudasi gwe, be o yeepi den salufu Kelesten fu fusutan sowtu wini den o fende fu a dede fi en anga sowtu wini den be o fende fu a nyun kuudei (1 Kor. 10:16, 17). Yesesi taigi den apostel fa en anga en Dda wani den tyai denseefi. A sani ya be o yeepi den fu aliki Yehofa anga fu fende a gaandi fu tii makandaa anga Yesesi a hemel (Yoh. 15:12-15). Yesesi be taigi den san be o miti den tu. A gi den taanga-sikin fu „abi deki-ati” enke fa a abi deki-ati! (Yoh. 16:1-4a, 33) Baka omen yali di Yesesi dede, den bakaman fi en soi taki den e waka neen baka fu di den be e booko den ede anga taawan anga fu di den abi deki-ati. Winsi den be mu pina seefi, toku den be e holibaka gi denseefi.—Heb. 10:33, 34.\n9. Fa u sa soi taki wi abi deki-ati enke Yesesi?\n9 Aini a ten ya, wi e waka a Yesesi baka te wi e soi deki-ati. Wi abi deki-ati fanowdu fu holibaka gi u baala anga sisa te sama e du ogii anga den fu den biibi ede. Son leisi den e poti den baala anga sisa fu wi a sitaafu-osu sosokaali. Te den sowtu sani ya pasa, u mu du ala san u poi fu yeepi den. Son leisi wi abi fu go taki gi den (Filip. 1:14; Heb. 13:19). Wan taa fasi fa wi e soi taki wi abi deki-ati, a te u ’nai feele fu peleiki’ (Toli 14:3). U de kabakaba fu paati a bun nyunsu fu a Kownukondee enke Yesesi, winsi sama wani du ogii anga wi. Ma son leisi kande wi e si taki u ná abi deki-ati sai. San u mu du te u si so?\n10. San u mu du aini den wiki fosi a Membeefesa? Saide u mu du a sani ya?\n10 U sa fende moo deki-ati te wi e pakisei a howpu di wi abi fu di Yesesi kon dede gi u (Yoh. 3:16; Efe. 1:7). Den wiki fosi a Membeefesa wi abi a okasi fu du sani di o yeepi u fu moo teke a dede fu Yesesi fu bigi. A pisiten de u sa leisi den pisi fu Beibel di u mu leisi gi a Membeefesa. U mu begi, da u sidon pakisei den sani di pasa a pisiten di Yesesi dede. Efu wi e du den sani ya wi o moo fusutan san a beele anga a win wani taki. Wi o fusutan tu taki a wan gaan bun Yesesi du gi u. Te wi e teke a sani di Yehofa anga Yesesi du gi u fu bigi, te wi e fusutan sowtu wini wi anga den sama fu wi o fende fu a sani ya, da wi o moo biibi den sani di Gadu paamisi u. A sani ya o yeepi u fu abi deki-ati. A o yeepi u fu holidoo te na a kaba.—Heb. 12:3.\n11-12. San u leli te anga now?\n11 Te anga now u leli taki boiti taki a Membeefesa e membee wi na a dede di Yesesi dede gi u, ai leli u tu taki Yesesi abi sakafasi anga deki-ati. Wi e teke en fu bigi taki te anga now Yesesi, a Gaan Pilisite fu u di e taki anga Gadu gi wi abi den bun manii ya! (Heb. 7:24, 25) Efu u wani soi taki a sani di a du e bigi gi u, wi á mu abaa yali da wi á membee a dede fi en. U mu du en leti enke fa a taigi u (Luk. 22:19, 20). Wi e du a sani ya a 14 Nisan, a moo pelensipali dei fu a yali.\n12 Te u luku a fasi fa Yesesi holi a Membeefesa, da wi e si ete wan fu den moin manii fi en di meke a be de kabakaba fu dede gi u. Di a be de a goontapu ya, sama be sabi en anga a manii ya. Sowtu manii?\nYESESI LOBI LIBISAMA\n13. Fa Yohanisi 15:9 anga 1 Yohanisi 4:8-10 e soi taki Yehofa anga Yesesi lobi u? Sama e fende wini fu a lobi di den soi u?\n13 Den sani di Yesesi be e du e soi fa Yehofa lobi u. (Leisi Yohanisi 15:9; 1 Yohanisi 4:8-10.) A moo pelensipali sani di meke Yesesi kon dede gi wi a di a lobi u. Winsi wi a salufu Kelesten efuso „taa sikapu”, wi e fende wini fu a lobi di Yesesi anga Yehofa soi u (Yoh. 10:16; 1 Yoh. 2:2). Pakisei den sani di Yesesi be koboloiki fu holi a Membeefesa. Den sani ya e soi taki Yesesi lobi den bakaman fi en. Ai booko en ede anga den tu. Saide u taki so?\nA di Yesesi lobi u meke a á meke u membee a dede fi en anga omen kofaliki sani, neen meke u man membee a dede fi en ala yali winsi tesi e miti u (Luku paragraaf 14-16) *\n14. Fa Yesesi soi den bakaman fi en taki a lobi den?\n14 Yesesi soi anga a fasi fa a holi a Membeefesa taki a lobi den salufu Kelesten. A á du omen kofaliki sani di be o taanga gi den fu du. Den salufu Kelesten be o abi fu du a sani ya ala yali winsi san be e miti den. Den be mu holi en winsi den be de a sitaafu-osu (Openb. 2:10). Den be man du san Yesesi taki? Eeye den be man!\n15-16. Fa son sama holi a Membeefesa winsi fa a á be makiliki gi den?\n15 Fanafu a ten fu den fosi Kelesten te anga now, den tuutuu Kelesten e du ala san den poi fu membee a dede fu Yesesi. Winsi san e miti den, winsi den de a sitaafu-osu toku den e meke moiti fu holi a Membeefesa leti enke fa Yesesi soi den bakaman fi en. Di Baala Harold King wawan be de aini wan sitaafu-osu a China, a be mu suku wan fasi fu holi a Membeefesa. Sondee sama sabi, a sete sani fu holi a Membeefesa anga den sani di a be abi. A du ala san a poi tu fu sabi on dei a be mu holi a Membeefesa. Di a dei doo fu holi a Membeefesa, a singi, a begi neen a holi wan lezing winsi fa neen wawan be de.\n16 Meke u luku wan taa toli. Di den be sooto wantu sisa aini wan sitaafuman kampu na a ten fu Du fu Tu Goontapu feti, den holi a Membeefesa winsi fa den be sa lasi den libi. Fu di tyaipi sani á be de fanowdu, meke den be man holi en sondee sama kisi den. Den taki: ’U poti a beele anga a win a wan bangi di u be tapu anga wan weti koosi, neen u taampu lontu en. U be leti wan kandaa, bika sama be o si san wi e du efu u be leti a peili. A dei de u paamisi u Dda a hemel taki wi o du ala san u poi fu santa a nen fi en’. Den sisa ya biibi be taanga tuutuu! Te u luku a fasi fa Yesesi sete a Membeefesa wi e si taki a lobi u tuutuu, bika u sa holi en winsi tesi e miti u!\n17. San u mu akisi useefi?\n17 Dyonson wi o membee a dede fu Yesesi, neen meke a be o bun fu akisi useefi den sani ya: ’San mi sa du fu lobi taawan enke fa Yesesi lobi den? Mi e booko mi ede anga den baala anga sisa aini a kemeente, moo enke fa mi e booko mi ede anga miseefi? Mi e wani den baala anga sisa du moo san den poi efuso mi e holi a pakisei taki den á man du ala sani?’ U mu soi ala yuu taki „wi e fii gi taawan” enke Yesesi.—1 Peit. 3:8.\nNÁ FEEGETE DEN SANI YA\n18-19. (a) San u sabi taki o pasa? (b) San i de kabakaba fu du?\n18 Dyonson u ná o holi a Membeefesa moo. Di Yesesi o „kon” na a ten fu a gaan banowtu, a o tyai den salufu Kelesten di o de a goontapu a ten de go a hemel, da u ná o holi a Membeefesa moo.—1 Kor. 11:26; Mat. 24:31.\n19 Winsi a Membeefesa ná o holi moo, toku u sabi taki a foluku fu Yehofa ná o feegete fa Yesesi soi u fu membee a dede fi en. Den ná o feegete a fasi fa a soi taki a abi sakafasi anga deki-ati. Den ná o feegete a fasi fa a soi taki a lobi libisama tu. Na a ten de den sama di be e go na a Membeefesa o taigi den taawan fu a fesa ya fu denseefi sa fende wini fi en. Ma efu u wani fende wini nownow fu a Membeefesa, u mu meke moiti fu abi sakafasi, deki-ati anga lobi enke Yesesi. Efu wi e meke moiti fu abi den manii ya, u sa biibi taki Yehofa o pai u.—2 Peit. 1:10, 11.\nSan a Membeefesa e leli u fu a sakafasi fu Yesesi?\nFa Yesesi soi taki a abi tuutuu deki-ati baka di a holi a Membeefesa?\nFa Yesesi soi taki a lobi u tuutuu di a sete a Membeefesa?\nSINGI 13 U wani de enke Kelestesi\n^ paragraaf 5 Dyonson wi o membee a dede fu Yesesi. A komakandaa ya o leli u moo fu a fasi fa Yesesi be abi sakafasi, deki-ati anga lobi. A artikel ya o soi u san u mu du fu abi den manii ya tu.\n^ paragraaf 55 SAN WI E SI A DEN FOWTOW: Den fowtow ya e soi fa den Kelesten be e holi a Membeefesa aini a ten fu den apostel, a pisiten fu 1880 anga fa den be e holi en aini wan sitaafuman kampu fu Nazi. Wi e si fa den e holi a Membeefesa aini a ten ya tu, a Zuid-Ameekan aini wan Kownukondee zaal di á tapu lontu.\n„Ná booko yu ede, bika a mi a yu Gadu”\nGafa Yehofa te i de a komakandaa\nFa i sa kibii yu ati?\nSaide wi e go a komakandaa?\nEte wan baala kon aini a kulu fu den baala di e tii a wooko\nText Fasi fa i sa download sani A WAKITITOLEN (ANGA SUTUDI-ARTIKEL) yanuari 2019\nA WAKITITOLEN (ANGA SUTUDI-ARTIKEL) yanuari 2019


Te wan anga uman di á toow du sani di sa meke den go a wan kuutu komte\nEfu wan man anga wan uman di á toow wawan siibi aini aseefi osu sondee taki a be de fanowdu, a wan buweisi taki den sondu? Den baala mu sete wan komte fu kuutu a toli?\nEeye, efu wan man anga wan uman di á toow, wawan siibi aini aseefi osu sondee taki a be de fanowdu, a wan gaan buweisi taki den siibi anga denseefi. Neen meke efu a á be de taanga fanowdu fu den wawan siibi aini aseefi osu, da den baala mu sete wan kuutu komte fu kuutu a toli.—1 Korentesama 6:18.\nDen owluman fu a kemeente mu ondoosuku wantu sani fu sabi efu a de fanowdu fu sete wan kuutu komte. Den owluman mu meke moiti fu kon sabi den sani ya: Den tu sama abi mofu fu toow? Den owluman be taki anga den kaba fu a fasi fa den de anga denseefi? Saide den siibi aini aseefi osu? Den be meke mofu a fesi fu siibi aini aseefi osu? Taa fasi be de fa den be sa pasa a neti? A wan gaan sani pasa di meke den siibi aini aseefi osu den wawan? (Peleikiman 9:11) Pe den siibi? A ná ala yuu sani e waka na aseefi fasi, neen meke son leisi moo sani o de di den owluman mu poti pakisei fu sabi fa den mu kuutu a toli ya.\nBaka te den owluman fu a kemeente ondoosuku a toli, den sa luku efu den mu sete wan kuutu komte.\nSani di leisiman akisi—Yuli 2018